title: Ethel Turner

text: Turnerin alkuperäinen nimi oli Ethel Mary Burwell. Hänen isänsä kuoli, kun hän oli pikkulapsi, ja leskiäiti Sarah Jane Burwell vastasi kahdesta tyttärestä, Ethelistä ja Lillianista, yksin, kunnes hän vuoden kuluttua meni naimisiin Henry Turnerin kanssa, jolla itsellään oli kuusi poikaa. Sarah Jane ja Henry saivat tyttären Rosen.


title: Ethel Turner

text: Henry Turner kuoli yllättäen, eikä perheelle juuri jäänyt varoja perinnöksi. Sarah Jane muutti 1879 lapsineen (Ethel, Lillian ja Rose) Australiaan, ja parin vuoden kuluttua hän meni naimisiin Charles Copen kanssa ja heille syntyi poika Rex.


title: Ethel Turner

text: Ethel Turner kävi Paddingtonin kunnallista koulua ja Sydney Girls High Schoolia.


title: Ethel Turner

text: Turner aloitti kirjailijanuransa 18-vuotiaana ja perusti sisarensa Lillianin kanssa nuorille tarkoitetun lehden nimeltä Parthenon. Nimellä "Dame Durden" hän kirjoitti lastenpalstaa Illustrated Sydney News -lehteen ja myöhemmin lehteen Australian Town and Country Journal.


title: Ethel Turner

text: Perhe muutti 1891 Inglewoodiin (nyk. Woodlands), suureen taloon Lindfieldiin (nykyisin Killara), joka siihen aikaan oli maaseudulla. Inglewood on yhä Werona Avenuella. Siellä hän kirjoitti "Seitsemän sisarusta".


title: Ethel Turner

text: Turner meni 1896 naimisiin asianajaja Herbert Curlewisin kanssa.> He asuivat ensin Mosmanissa, ja rakensivat sitten talon Middle Harbouriin. Siinä talossa, nimeltään Avenel, Turner asui loppuelämänsä.


title: Ethel Turner

text: Heidän tyttärensä Jean Curlewis kuoli tuberkuloosiin 28-vuotiaana. Myös Jean kirjoitti lastenkirjoja.


title: Ethel Turner

text: Ethel Turner kuoli Mosmanissa 8. huhtikuuta 1958 ollessaan 85-vuotias. Hänet on haudattu Pohjois-Sydneyn anglikaaniselle hautausmaalle.


title: Ethel Turner

text: Turnerin tunnetuin teos on hänen esikoisromaaninsa "Seitsemän sisarusta" (1894), jota pidetään Australian lastenkirjallisuuden klassikkona ja joka oli heti ilmestyttyään myyntimenestys niin Australiassa kuin ulkomaillakin. Se kertoo seitsenlapsisesta australialaisperheestä. Kirja ja sen jatko-osat "Sisarusten varttuessa" (1895) ja "Little Mother Meg" (1902) kertovat Woolcotin perheestä, etenkin perheen seitsemästä vallattomasta ja kapinallisesta lapsesta 1880-luvun Australiassa. Kuten Turnerin isäpuoli, myös kapteeni Woolcot oli kuuden lapsen leski-isä.


title: Ethel Turner

text: Kirjasta on tehty vuonna 1939 Australiassa elokuva "Seven Little Australians". ja Britanniassa televisiosarja vuonna 1953. Kymmenosaisen televisiosarjan teki 1973 Australian yleisradioyhtiö Australian Broadcasting Corporation.


title: Ethel Turner

text: Turner kirjoitti muitakin lastenkirjoja sekä kertomuksia ja runoja. "Three Little Maids" (1900) on omaelämäkerrallinen romaani, jossa hän kuvaa varhaislapsuuttaan. Turner kirjoitti kaikkiaan yli neljäkymmentä romaania. Jotkut niistä kertoivat vallattomista Woolcoteista. Monet kirjoista muodostavat sarjan, jotkut ovat yksittäisiä teoksia. Kirjojen lapsihahmot ovat hyvin seikkailuhenkisiä ja itsenäisiä. He joutuvat hankaliin tilanteisiin, eivätkä he niistä selviytymiseen saa juuri apua aikuisilta.


title: Ethel Turner

text: Turner sai useita merkittäviä kirjallisuuspalkintoja, ja häntä voi pitää yhtenä Australian rakastetuimmista kirjailijoista. Hänen nimenstä on The Australian Women's Registerissä. Hänen nimeään kantava palkinto Ethel Turner Prize for Young People's Literature myönnetään vuosittain New South Wales Premier's Literary Awardsin suojeluksessa.


title: Gregory David Roberts

text: Gregory (Greg) David Roberts (alkuperäinen nimi Gregory John Peter Smith; (s. 1952 Melbourne, Victoria, Australia) on australialainen kirjailija, jonka esikoisteos "Shantaram" oli menestys niin Australiassa kuin muuallakin maailmassa. Hän on entinen huumeriippuvainen ja tuomittu pankkiryöstäjä. Hän pakeni 1980 Pentridgen vankilasta Intiaan, missä hän asui kymmenen vuotta.


title: Gregory David Roberts

text: Robertsin kerrotaan tulleen riippuvaiseksi heroiinista avioeron jälkeen, ja hän menetti pienen tyttärensä huoltajuuden. Yrityksistään rahoittaa huumeidenkäyttöä Roberts sai lempinimen "asuntolainarikollinen" ja "herrasmiesrikollinen", sillä hän ryösti vain sellaisia pankkeja, joilla oli riittävät vakuutukset, hän käytti liivipukua ja käyttäytyi aina kohteliaasti ja kiitteli ryöstöjä tehdessään.


title: Gregory David Roberts

text: Roberts uskoi tuolloin, että kohtelias käytös lieventäisi tekojen raakuutta, mutta myöhemmin hän on myöntänyt, että ihmiset antoivat hänelle rahat vain siksi, että he pelkäsivät.


title: Gregory David Roberts

text: Roberts pakeni Pentridgen vankilasta 1980. Hän jäi kiinni 1990 Frankfurtissa, kun hän yritti salakuljettaa maahan heroiinia. Hänet luovutettiin Australiaan, ja hän istui vankilassa vielä kuusi vuotta, josta kaksi eristyksessä. Robertsin mukaan hän pakeni sinä aikana toistamiseen, mutta palasi itse vankilaan. Hänen tarkoituksensa oli kärsiä tuomio loppuun, jotta hän voisi palata perheensä luo. Kärsiessään toista tuomiota vankilassa Australiassa hän alkoi kirjoittaa "Shantaramia". Vartijat hävittivät käsikirjoituksen kaksi kertaa Robertsin kirjoittaessa sitä.


title: Gregory David Roberts

text: Vankilasta vapauduttuaan Roberts pääsi vihdoin viimeistelemään ja julkaisemaan romaanin " Shantaram". Kirjan nimi, jonka hänen ystävänsä äiti antoi hänelle, tarkoittaa "rauhanmiestä" tai "Jumalan rauhan miestä".


title: Gregory David Roberts

text: Epäselvää on, kuinka paljon "Shantaram" perustuu tositapahtumiin tai on todellisuuden ja mielikuvituksen sekoitusta. Roberts on todennut kirjojensa "Shantaram" ja sen jatkon "The Mountain Shadow" suhteesta todellisuuteen:


title: Gregory David Roberts

text: Roberts on asunut Melbournessa, Saksassa ja Ranskassa, mutta hän palasi Mumbaihin (Bombay), jonne hän perusti hyväntekeväisyysjärjestön auttamaan köyhien terveydenhoidon rahoittamisessa. Hän pääsi myös yhteyteen tyttärensä kanssa. Hän kihlautui ja myöhemmin avioitui Françoise Sturdzan kanssa, joka on Heart for India Foundationin puheenjohtaja. Roberts on kirjoittanut alkuperäiskäsikirjoituksen "Shantaramin" elokuvasovitukseen, mutta elokuvahanke on ainakin toistaiseksi jäissä.


title: Gregory David Roberts

text: Roberts nimitettiin 2009 Zeitz Foundationin yhteisölähettilääksi. Lähettiläät pyrkivät lisäämään tietoisuutta ja luomaan toimintoja omilla alueillaan. Vuonna 2011 Roberts siirtyi tehtävästä syrjään muiden tehtävien aiheuttamien kiireiden vuoksi mutta avustaa Zeitz Foundationia edelleen niin sanotun ystävän asemassa.


title: Gregory David Roberts

text: Toinen romaani "Vuoren varjo" ilmestyi 13. lokakuuta 2015, ja sen kustantaja on Little Brown.


title: Paul Brickhill

text: Paul Chester Jerome Brickhill (20. joulukuuta 1916 Balwyn, Melbourne, Australia – 23. huhtikuuta 1991 Balmoral, Sydney, Uusi Etelä-Wales, Australia) oli australialainen hävittäjälentäjä, sotavanki ja kirjailija. Hän kirjoitti muun muassa suomennetut kirjat "Lentäjäsankari", "Padonmurtajat" ja "Suuri pakoretki".


title: Paul Brickhill

text: Melbournessa syntynyt Brickhill kävi North Sydney Boys High Schoolia. Näyttelijä Peter Finch oli hänen luokkatoverinsa ja ystävänsä. Hän työskenteli myöhemmin australialaiselle "The Sun" -lehdelle, sodan jälkeen Euroopassa, missä hän raportoi Nürnbergin oikeudenkäynnistä.


title: Paul Brickhill

text: Brickhill liittyi 1941 toisen maailmansodan aikana Australian ilmavoimiin (RAAF). Hän sai hävittäjäkoulutusta Kanadassa ja Yhdysvalloissa ennen kuin hän liittyi No. 92 Squadron RAFiin, joka on Desert Air Forcen Spitfire-yksikkö. Hänen koneensa ammuttiin vuonna 1943 alas Tunisiassa, ja hän jäi sotavangiksi.


title: Paul Brickhill

text: Sotavankina Stalag Luft III -sotavankileirillä Saksassa Brickhill oli mukana joukkopakoyrityksen suunnittelussa. Klaustrofobian vuoksi hän ei osallistunut tunnelin rakentamiseen. Hän ei itse myöskään osallistunut pakoyritykseen.


title: Paul Brickhill

text: Brickhill kirjoitti sodan jälkeen tapahtumasta ensimmäisen laajan kuvauksen kirjassaan "Suuri pakoretki" (1950), joka toi sen julkisuuteen. Tapahtumasta on kirjoittanut myös brittiläinen toimittaja Tim Carroll kirjan "Suuri pakoretki sotavankileiriltä Stalag Luft III" (2005, suom. Lauri Mäkelä, Koala 2006).


title: Paul Brickhill

text: Brickhill kirjoitti kaksi muutakin menestysromaania: "Padonmurtajat", joka on Operaatio "Chastise"n tarina ja kuvaus siitä, kuinka No. 617 Squadron tuhosi Ruhrin padot, sekä teoksen "Lentäjäsankari", joka kertoo Ison-Britannian ilmasodan lentäjä-ässän Douglas Baderin tarinan.


title: Paul Brickhill

text: Brickhill solmi vuonna 1950 avioliiton australialaisen mallin Margot Slaterin kanssa. He saivat kaksi lasta, mutta erosivat 1964. Avioeron jälkeen hän muutti Australiaan ja asui elämänsä viimeiset 25 vuotta Balmoralissa masentuneena ja kykenemättä kirjoittamaan..


title: Paul Brickhill

text: Brickhill kuoli sydänkohtaukseen 74-vuotiaana Sydneyssä Australiassa 23. huhtikuuta 1991..


title: Paul Brickhill

text: Kolmesta Brickhillin teoksesta on tehty pitkä elokuva: "Taivaalla palaa" (1955, teoksesta "Padonmurtajat"), "Lentäjäsankari" (1956, teoksesta "Lentäjäsankari Douglas Bader") ja "Suuri pakoretki" (1963, teoksesta "Suuri pakoretki").


title: Paul Brickhill

text: Teoksesta "Deadline" on muokattu jakso sarjaan "Bob Hope Presents the Chrysler Theatre" nimellä "War of Nerves", joka on myös kirjan nimi Yhdysvalloissa. Ensi-ilta oli vuonna 1964.


title: Luettelo Suomen liikennemerkeistä

text: Moottoriteillä ja moottoriliikenneteillä opastusmerkit ovat vihreätaustaisia, muilla teillä sinitaustaisia.


title: Luettelo Suomen liikennemerkeistä

text:
Seuraavat aiemmin käytössä olleet liikennemerkit ovat nyttemmin poistuneet käytöstä.
Liikennemerkit Suomessa


title: Kingdoms Disdained

text: Kingdoms Disdained on yhdysvaltalaisen death metal-yhtye Morbid Angelin yhdeksäs studio-albumi, joka julkaistaan 1. joulukuuta 2017 Silver Lining Music-yhtiön kautta. Albumi on ensimmäinen jolla laulaja-basisti Steve Tucker on mukana sitten vuoden 2003 "Heretic"-albumin.


title: Kingdoms Disdained

text: Soundiltaan albumi on paluu alkuaikojen death metal-juurille eikä näin ollen jatka edellisen "Illud Divinum Insanus" -albumin Industrial-linjalla.


title: Eudorcas

text: Eudorcas on onttosarvisten heimoon kuuluva pienikokoisten sorkkaeläinten suku. Aikaisemmin sitä pidettiin suvun "Gazella" alasukuna.


title: Lt. Theodore Groves

text: Theodore Groves on fiktiivinen hahmo Pirates of the Caribbean -elokuvasarjassa. Hän esiintyy elokuvasarjan elokuvissa , ja , joissa häntä näyttelee Greg Ellis.


title: Lt. Gillette

text: Gillette on fiktiivinen hahmo Pirates of the Caribbean -elokuvasarjassa. Hän esiintyy elokuvasarjan elokuvissa ja , joissa häntä näyttelee Damian O’Hare.


title: Kapteeni Teague

text: Edward Teague on fiktiivinen hahmo Pirates of the Caribbean -elokuvasarjassa. Hän esiintyy elokuvasarjan elokuvissa ja ja , joissa häntä näyttelee Keith Richards.


title: Richard Grupe

text: Richard Grupe (8. lokakuuta 1915 Hampuri, Saksa – 5. elokuuta 1998 Los Angeles, Kalifornia, Yhdysvallat) oli saksalainen nyrkkeilijä, jonka amatööriura ajoittui 1930-luvun lopulta 1940-luvun puoliväliin ja ammattilaisura 1940-luvun lopulta 1950-luvun alkupuolelle. Nyrkkeilyuran jälkeen hän jatkoi showpainijana ensin Saksassa ja sitten Yhdysvalloissa.


title: Richard Grupe

text: Richard Grupe vietti nuoruutensa Hampurissa, jossa hänen ensimmäinen palkkatyönsä oli leipurin työ. Hän siirtyi 1933 Hampurissa poliisin tehtäviin. Samalla hän sai harjoitella nyrkkeilyä poliisien omassa urheiluseurassa. Sodan aikana hän oli osan aikaa myös sotapoliisina pahamaineisessa Buchewaldin keskitysleirissä.


title: Richard Grupe

text: Richard Grupe taisteli amatöörinä Berliinin olympialaisten edustuspaikasta, mutta hävisi tulevalle olympiavoittajalle Herbert Rungelle. Hän otteli amatöörinä sodana aikana, vaikka otteluiden määrä merkittävästi väheni loppuakseen dosan vuoksi kokonaan vuonna 1942. Tammikuussa 1942 hän saavutti amatöörinyrkkeilyn Raskaan sarjan Euroopan mestaruushopeaa hävitessään maanmiehelleen, tulevalle ammattinyrkkeilyn raskaansarjan Euroopan mestarille Hein ten Hoffille. Heti sodan jälkeen kisojen EM-arvo mitätöitiin, koska kyseessä oli ollut vain Saksan ja sen liittolaismaiden ja muutaman sotaa käymättömän maan turnaus. Sodan lopussa hän joutui muutamaksi viikoksi brittien vankileirille ja sen jälkeen maatilan töihin ennen vapautumistaan.


title: Richard Grupe

text: Pian päättyneen maailmansodan jälkeen Grupe jatkoi kuitenkin ammattilaisena raskaassa sarjassa tammikuussa 1946. Kolmannessa ottelussaan maaliskuussa 1946 hän kohtasi ammattilaisuraansa aloittavan Berliinin kisojen olympiavoittajan Herbert Rungen, jolle hän hävisi pistein. Raskaan sarjan Saksan mestaruudesta hän otteli 11. ottelussaan toukokuussa 1947, jossa hän koki toisen tappionsa titteliä puolustaneelle vuoden 1942 EM-vastustajalleen Hein ten Hoffille. Sen jälkeen Grupe jatkoi ammattilaisuraansa Saksassa, mutta ei päässyt titteliotteluihin. Herbert Runge oli hänelle tuttu vastustaja, sillä ammattilaisuralla Grupe otteli Rungea vastaan kaikkiaan neljä kertaa. Ura kesti lähes seitsemän vuotta, sillä viimeisen ottelunsa hän kävi joulukuussa 1952. Otteluita kertyi kaikkiaan 40, joissa tuli 26 voittoa, ratkaisemattomia kuusi ja tappioita kahdeksan.


title: Richard Grupe

text: Uransa jälkeen Grupe aloitti uransa showpainijana. Hän esiintyi Saksassa vuosina 1950-luvulla, mutta siirtyi 1950-luvun lopulla Yhdysvaltoihin. Siellä hän jatkoi vuosina 1960–1964 showpainijana ja käytti nimiä ""Fritz von Homburg"", ""Red Grupe"". Hänelle oli vuonna 1940 syntynyt poika Norbert, joka aikuistuttaan esiintyi Yhdysvalloissa näyttelijänimellä Wilhelm von Homburg.


title: Ken Bruen

text: Ken Bruen (s. 1951) on palkittu irlantilainen kirjailija, jonka teokset kuuluvat kovaksikeitetyn rikoskirjallisuuden piiriin.


title: Ken Bruen

text: Jack Taylor -kirjasarjan pohjalta on tehty televisiosarja Jack Taylor.


title: The Mechanic (vuoden 2011 elokuva)

text: The Mechanic on vuonna 2011 ensi-iltansa saanut yhdysvaltalainen toimintaelokuva. Se on uudelleenfilmatisointi vuoden 1972 "Mestaritappaja"-elokuvasta. Elokuva kertoo palkkamurhaaja Arthur Bishopista, jonka oppimestari murhataan, ja hän alkaa perehdyttää mestarin poikaa ammatin saloihin. Elokuvan päärooleissa ovat Jason Statham ja Ben Foster.


title: The Mechanic (vuoden 2011 elokuva)

text: Vuonna 2016 elokuva sai jatko-osan "".


title: The Mechanic (vuoden 2011 elokuva)

text: Arthur Bishop on alan kylmähermoisin palkkamurhaaja, jolla on ainutlaatuinen kyky eliminoida kohteensa siististi. Kun hänen ystävänsä ja oppi-isänsä murhataan, työ muuttuu henkilökohtaiseksi kostoksi ja hän alkaa perehdyttää oppi-isän poikaa Steve McKennaa ammatin saloihin. Molemmat haluavat saada tappajat tilille teostaan.


title: IWA

text: IWA (Iwa Labs Oy) on suomalainen ketteriin menetelmiin ja avoimen lähdekoodin ratkaisuihin pohjautuvaa ohjelmistokehitystä tarjoava yritys. IWA on tunnettu erityisesti kiinteistö- ja rakennusalan ohjelmistoratkaisujen toimittajana.


title: IWA

text: Yritys perustettiin vuonna 2009, ja maaliskuussa 2018 sen palveluksessa työskenteli 47 henkeä. IWA:n perustajaosakas ja hallituksen puheenjohtaja on Rasmus Roiha, Ohjelmistoyrittäjät ry:n toimitusjohtaja. Roiha valittiin vuoden Tivi-vaikuttajaksi 2016. IWA:n liikevaihto oli 2 miljoonaa euroa vuonna 2017.


title: IWA

text: IWA osti helsinkiläisen Movila Oy:n liiketoiminnan syksyllä 2017.


title: IWA

text: IWA:n arvot ovat #willpower, #fellowship ja #dexterity. Yritys on tunnettu siitä, että se tarjoaa henkilöstölleen mahdollisuuden työskennellä talvikaudella Thaimaasta käsin.


title: Queen of Katwe

text: Queen of Katwe on vuonna 2016 julkaistu amerikkalainen biografinen draamaelokuva, jonka ohjaa Mira Nair ja jonka on kirjoittanut William Wheeler. Pääosassa David Oyelowo, Lupita Nyong’o ja Madina Nalwanga. Elokuva kertoo Phiona Mutesin elämstä Ugandassa, Katwen slummialueella. Hän oppi pelaamaan shakkia ja voitti shakkiolympialaiset.


title: Queen of Katwe

text: Elokuva perustuu ESPN:n lehden artikkeliin ja Tim Crothersin kirjaan. Elokuva on Walt Disney Picturesin ja ESPN:n tuottama. Queen of Katwe esiteltiin vuoden 2016 Toronto International Film Festivalissa. Elokuvassa oli rajoitettu julkaisu Yhdysvalloissa 23. syyskuuta 2016, ennen yleistä teatteriesitystä 30. syyskuuta.


title: Queen of Katwe

text: Ugandassa, Katwessa asuva 10- vuotias Phiona (Madina Nalwanga) asuu äitinsä, ja nuorempien veljiensä kanssa. He auttavat äitiään myymään markkinoilla, ja hakemaan ruokaa ja vettä. Hänen maailmansa muuttuu, kun hän tapaa Robert Katenden (David Oyelowo), joka valmentaa jalkapalloa ja opettaa lapsille pelaamaan shakkia. Phiona oppii pelin, ja tulee Katenden parhaaksi pelaajaksi.


title: Queen of Katwe

text: Useiden vuosien ajan menestys kilpailuissa ja turnauksissa johtaa korkeamman tason kilpailuihin, stressiin ja identiteettikysymyksiin. Hänen koulutuksensa virallisesti ja epävirallisesti jatkuu, kun hän unelmoi saada itsensä, äitinsä ja sisaruksensa pois köyhyydestä.


title: Mihrimah Sultan

text: Mihrimah Sultan (1522 Konstantinopoli – 1575 Konstantinopoli) oli Osmanien valtakunnan sulttaani Suleiman Suuren ja tämän vaimon Hurrem Sultanin ainoa yhteinen tytär. Hän oli yksi niin sanotun ”naisten sultanaatin” ajan vaikutusvaltaisista naisista.


title: Mihrimah Sultan

text: Mihrimahin äiti Hurrem Sultan eli Roxelana oli aloittanut uuden vaikutusvaltaisten naisten aikakauden Osmanien valtakunnan huipulla. Naisten asemaa vahvisti se, että sulttaanit eivät luottaneet veljiinsä eivätkä välttämättä edes omiin poikiinsa. Hurrem naitti Mihrimahin liittolaiselleen, suurvisiiri Rüstem paššalle. Äitinsä kuoltua vuonna 1558 Mihrimahista tuli isänsä lähin neuvonantaja ja valtakunnan vaikutusvaltaisin nainen. Vuoden 1565 Maltan piirityksen on sanottu olleen Mihrimahin ajatus, ja hän myös rahoitti piirityksessä käytettyjen neljänsadan sotalaivan varustamisen. Hänen valtansa kasvoi entuudestaan, kun hänen isänsä kuoltua vuonna 1566 uudeksi sulttaaniksi tuli hänen heikkotahtoinen veljensä Selim II. Mihrimah säilytti asemansa vielä veljenpoikansa Murat III:n tultua valtaan, kunnes kuoli itse vuonna 1575.


title: Mihrimah Sultan

text: Mihrimah oli myös yksi Osmanien valtakunnan varakkaimmista naisista. Hän perusti hyväntekeväisyyslaitoksia ja rakennutti useita monumentteja, mukaan lukien kaksi Konstantinopoliin rakennettua ja hänen mukaansa nimettyä kuninkaallista moskeijaa, Üsküdarin ja Edirnekapin moskeijat, jotka suunnitteli arkkitehti Sinan. Kuoltuaan Mihrimah haudattiin Suleimanin moskeijaan isänsä viereen.


title: Mihrimah Sultan

text: Mihrimahilla ja Rüstemilla oli yksi tytär, Aysha Humashah Sultan.


title: 2036: Nexus Dawn

text: 2036: Nexus Dawn on vuonna 2017 valmistunut neo-noir science fiction -lyhytelokuva, joka on pitkän elokuvan "Blade Runner 2049" esiosa. Se julkaistiin 30. elokuuta 2017, noin viisi viikkoa ennen pitkän elokuvan ensi-iltaa. Lyhyelokuvan pääosissa esiintyvät Jared Leto ja Benedict Wong; sen ovat käsikirjoittaneet myös pitkän elokuvan käsikirjoittaneet Hampton Fancher ja Michael Green, ja sen on ohjannut Luke Scott.


title: 2036: Nexus Dawn

text: Lyhyelokuva sijoittuu Los Angelesiin vuoteen 2036, 13 vuotta ennen "Blade Runner 2049:n" tapahtumia, ja kertoo Niander Wallacen tapaamisesta lainsäätäjien kanssa ja hänen yrityksestään vakuuttaa heidät sallimaan uuden replikantti-mallin tuotannon.


title: 2036: Nexus Dawn

text: Niander Wallace kutsutaan kuulusteluun hänen toiveestaan valmistaa uuden sukupolven replikantteja. Wallacea varoitetaan tekojensa laittomuudesta ja hänelle kerrotaan ettei asiasta keskustella, minkä Wallace kyseenalaistaa. Wallace huomauttaa, että Maan ekosysteemi on romahtamassa ja ihmiskunnan ainoa toivo on replikanttien tarjoama halpa työvoima. Hän väittää myös etteivät uudet replikantit ole vaarallisia ihmisille, mutta lainsäätäjät eivät ole vakuuttuneita. Todistaakseen väitteensä, hän käskee vastikään kehitettyä Nexus-9 -mallin replikanttiavustajaansa tahallaan viiltämään itseänsä ja sitten valitsemaan Wallacen hengen ja omansa välillä. Replikantti viiltää oman kurkkunsa auki, mikä järkyttää lainsäätäjiä. Wallace kysyy uudelleen olisivatko he valmiita antamaan lupaa uusien replikanttien tuotantoon.


title: 2036: Nexus Dawn

text: Lyhytelokuvan kiinalaisversio sisältää prologin, joka koostuu tekstistä ennen elokuvan alkua. Tekstissä selitetään, että replikanttien tuotanto kiellettiin ”Pimennyksen” jälkeen vuonna 2022, mikä johti Tyrell-yhtiön konkurssiin; lisäksi tekstissä kerrotaan että Maan ekosysteemi on ollut romahtamaisillaan 2020-luvun puolivälistä saakka. Tyrell-yhtiön kerrotaan päätyneen Wallace-yhtiön sokean toimitusjohtajan, Niander Wallacen, haltuun, jonka kerrotaan aloittaneen uuden sukupolven replikanttien kehityksen, jotta niitä voitaisiin käyttää orjatyövoimana Maan elinympäristön jälleenrakentamisessa.


title: Dschinghis Khan (kappale)

text: Dschingis Khan on samannimisen saksalaisyhtyeen esittämä kappale vuoden 1979 Euroviisuissa. Frederik on esittänyt kappaleen suomeksi nimellä "Tsingis Khan" samannimisellä albumillaan.


title: Dschinghis Khan (kappale)

text: Kappale sijoittui Euroviisuissa neljänneksi 86 pisteellä.


title: Sebastian Kurz

text: Sebastian Kurz (s. 27. elokuuta 1986 Wien) on itävaltalainen poliitikko. Hän on toiminut Itävallan liittokanslerina joulukuusta 2017 lähtien ja Itävallan kansanpuolueen (ÖVP) johtajana toukokuusta 2017 lähtien. Kurz toimi Itävallan ulkoministerinä vuosina 2013–2017. Hän oli virassaan Euroopan unionin historian nuorin ulkoministeri.


title: Sebastian Kurz

text: Kurzin johdolla ÖVP voitti vuoden 2017 parlamenttivaalit. ÖVP:n ja Itävallan vapauspuolue (FPÖ) muodostivat joulukuussa 2017 koalitiohallituksen, jonka johtoon Kurz nousi. Hän tuli Itävallan liittokansleriksi 31-vuotiaana eli oli virkaan noustessaan EU:n nuorin pääministeri.


title: Akaan aurinkokuntamalli

text: Akaan aurinkokuntamalli on vuonna 2017 Akaan keskustaajamaan, Toijalaan valmistunut aurinkokunnan pienoismalli. Pienoismallin mittakaava on 1 : 3 000 000 000 (yhden suhde kolmeen miljardiin), joten yksi senttimetri pienoismallissa vastaa 30 000 kilometriä luonnossa.


title: Akaan aurinkokuntamalli

text: Valonnopeus on pienoismallin mittakaavassa tasan 10 cm per sekunti, joten 50 metrin kävelymatka Auringon pienoismallilta Maan pienoismallille "valonnopeudella" kestää 8 minuuttia ja 20 sekuntia.


title: Akaan aurinkokuntamalli

text: Pienoismallin lähtöpiste, Aurinko, on Akaan keskustaajaman Toijalan keskustassa, Toijalan yhteiskoulun pihassa Köyvärintiellä. Aurinkoa kuvaava teräskehikko on halkaisijaltaan 46,4 senttimetriä. Planeetat on sijoitettu matalien betonitolppien päähän sellaisille paikoille, että niiden etäisyydet Auringosta ovat pienoismallin mittakaavassa. Planeetat ovat myös kooltaan mittakaavan mukaisia.


title: Akaan aurinkokuntamalli

text: Akaan pienoismallin mittakaava on valittu siten, että suurin osa kohteista on kävelymatkan etäisyydellä. Planeettojen sijainnit muodostavat keskustan alueella yhtenäisen kävelyreitin. Akaan aurinkokuntamallin ja oheismateriaalit on suunnitellut ja toteuttanut pälkäneläinen tähtitieteen harrastaja Kari-Pekka Arola. Akaan kaupunki on ollut mukana tukemassa hankkeen materiaalikustannuksissa ja pystytystöissä.


title: Akaan aurinkokuntamalli

text: Pienoismallissa on Auringon ja kahdeksan planeetan lisäksi myös kääpiöplaneettoja, jotka edustavat sitä Aurinkokunnan vyöhykettä missä ne sijaitsevat: Ceres asteroidivyöhykkeellä, Pluto Kuiperin vyöhykkeellä ja Eris Hajanaisessa kiekossa. Lisäksi kauimmaisena, Viialan taajamassa 7 km:n päässä Auringon pienoismallista on Voyager 1 -avaruusaluksen sijaintia suhteessa Aurinkokuntaan vuonna 2017 (eli pienoismallin pystytyshetkellä) edustava betonipilari . Lisätietoa pienoismallista on saatavilla android-opasohjelmasta "Akaan aurinkokuntamalli", joka on ladattavissa ilmaiseksi Google Play -kaupasta.


title: Akaan aurinkokuntamalli

text: Vuonna 2018 pienoismalliin lisättiin Aurinkoa lähimmän naapuritähden, Proxima Centaurin pienoismalli. Proxima Centauri on punainen kääpiötähti joka sijaitsee meistä 4,24 valovuoden etäisyydellä. Pienoismallin mittakaavassa tähden halkaisija on noin 72 mm ja etäisyys Akaasta noin 13 370 km. Tämä etäisyys on maanpintaa pitkin mitattuna keskellä Australiaa ja hyvin lähellä kuuluisaa Ayers Rockin kalliomuodostelmaa eli Ulurua. Proxima Centauri -tähden pienoismalli on sijoitettu Ulurun vieressä sijaitsevaan Yularan pikkukaupunkiin ja siellä "Town Square" -infopisteen yhteyteen. Australiaan sijoitettuna naapuritähden pienoismalli havainnollistaa pienoismallissa planeettojen välisten etäisyyksien lisäksi myös tähtienvälisiä etäisyyksiä samassa mittakaavassa.


title: Stockholmsåsen

text: Stockholmsåsen on noin 60 kilometriä pitkä harjujakso eteläisessä Uplannissa ja koillisessa Södermanlandissa Ruotsissa. Harjujakso alkaa Östunan kirkolta, jatkuu etelään Arlandassa ja Tukholman vanhassakaupungissa päättyen Jordbrossa ja Västerhaningessa. Eräs Stockholmsåsenin harju Brunkebergsåsen sijaitsee Tukholman Norrmalmissa.


title: Attadalen rautatieasema

text: Attadalen rautatieasema () on rautatieasema Attadalen kylässä Ylämaan hallintoalueella, Skotlannissa. Se sijaitsee Kyle of Lochalshin radan varrella.


title: Attadalen rautatieasema

text: Asema avattiin vuonna 1880. Sitä käytti 820 matkustajaa kaudella 2015–2016.


title: Mari Manninen

text: Mari Manninen (s. 1971 Pyhäjärvi) on suomalainen toimittaja ja tietokirjailija, jonka vuonna 2016 julkaistu teos "Yhden lapsen kansa" voitti Tieto-Finlandia-palkinnon. Hän on työskennellyt "Helsingin Sanomien" toimittajana vuodesta 1997 saakka. Virkavapaalla 2012–2017 hän asui Kiinassa ja toimi vapaana toimittajana.


title: Mari Manninen

text: Manninen syntyi Pyhäjärvellä 1971 ja muutti Helsinkiin 1990. Hän aloitti 1997 "Helsingin Sanomien" toimittajana ja työskenteli alkuun Nyt-liitteessä, Kuukausiliitteessä, kotimaantoimituksessa ja ulkomaantoimituksessa. Vuonna 2002 hänet nimitettiin Helsingin Sanomien Skandinavian-kirjeenvaihtajaksi.


title: Mari Manninen

text: Manninen otti Helsingin Sanomista virkavapaata ja muutti vuonna 2012 Kiinaan, jossa hän toimi vapaana toimittajana. Hän kirjoitti Kiinasta artikkeleita muun muassa "Helsingin Sanomiin", "Suomen Kuvalehteen", "Talouselämään" ja "Maailman kuvalehteen".


title: Mari Manninen

text: Manniselta ilmestyi vuonna 2016 kaksi tietokirjaa, Ina Ruokolaisen kanssa kirjoitettu keittokirja "Suomalaisia sieniruokia kiinalaisella otteella" ja "Yhden lapsen kansa – Kiinan salavauvat, pikkukeisarit ja hylätyt tyttäret". Manninen kokosi 16 haastattelusta teoksen, joka käsittelee Kiinan yhden lapsen politiikkaa. Hän haastatteli muun muassa vanhempia, joiden oli pakko tehdä abortti, jotteivät menettäisi työpaikkaansa ja asuntoaan, ja lapsensa puistoon tai kalatorille hylänneitä vanhempia. Teos palkittiin Suomessa Tieto-Finlandialla.


title: Mari Manninen

text: Manninen palasi vuoden 2017 alussa virkavapaalta Helsingin Sanomiin.


title: Tarō Gomi

text: Tarō Gomi (, s. 20. elokuuta 1945 Tokio) on yksi suosituimmista japanilaisista kuvittajista ja lastenkirjailijoista. Japanissa hänen kirjojaan on julkaistu yli 450 ja hänen teoksiaan on käännetty ja julkaistu ympäri maailmaa. Gomi valmistui Kuwazawa Design Schoolista Tokiossa.


title: The Blues and the Abstract Truth

text: The Blues and the Abstract Truth on saksofonisti ja säveltäjä Oliver Nelsonin johtaman sekstetin jazzalbumi vuodelta 1961. Sitä pidetään yhteinä tärkeimmistä bebop-ajan jälkeisistä eli ”post-bop”-tyylin jazzalbumeista. Kaikki sävellykset ovat Nelsonin, ja mukana soittaa kaarti ajan huippumuusikoita kuten Paul Chambers, Eric Dolphy, Bill Evans, Roy Haynes ja Freddie Hubbard. Albumi äänitettiin Rudy Van Gelderin studiossa New Jerseyn Englewood Cliffsissä 23. helmikuuta 1961.


title: The Blues and the Abstract Truth

text: Kuten albumin nimi väljästi viittaa, albumin sävellysten ja improvisointien teemana ovat bluesmusiikin rakenteet, tunnelmat ja sointivärit. Se jatkaa osaltaan Miles Davisin klassikkoalbumin "Kind of Blue" pyrkimystä bebopin vastapainoksi blues-perinteen tarjoamaan suurempaan harmoniseen selkeyteen ja hienovaraisuuteen. Albumista tuli Nelsonin läpimurto suuren yleisön tietoisuuteen.


title: The Blues and the Abstract Truth

text: "Hifimaailman" Mika Kankaisen mukaan Nelsonin sävellysten vahvuudet tulevat ilmi soolojen ja niitä yhdistävien osuuksien saumattomassa vuoropuhelussa ja kerronnan sujuvassa etenemisessä.


title: The Blues and the Abstract Truth

text: Albumin avausraita ”Stolen Moments” on muodostunut suosituksi jazzstandardiksi, jonka ovat levyttäneet myös ainakin Phil Woods, J. J. Johnson, Frank Zappa, Ahmad Jamal ja Booker Ervin.


title: The Blues and the Abstract Truth

text: Nelson jatkoi läpimurtoalbuminsa teemaa vuonna 1964 julkaistulla albumilla "More Blues and the Abstract Truth". Sillä soittajakokoonpano on kuitenkin tätä albumia suurempi, muusikot muita ja myös tyylilliset erot ovat huomattavia.


title: The Blues and the Abstract Truth

text: Vuonna 2008 Bill Cunliffe levytti albumista oman näkemyksensä "The Blues and the Abstract Truth, Take 2", jolla kappaleet ovat samassa järjestyksessä kuin Nelsonin sekstetin alkuperäisellä albumilla.


title: The Blues and the Abstract Truth

text: Kaikki sävellykset ovat Oliver Nelsonin.


title: Linnunlaulu

text: Linnunlaulu on lintujen ääntelyä, joka koostuu tunnistettavana äänikuviona toisiaan seuraavista, sävelkorkeudeltaan vaihtelevista soinnillisista jaksoista.


title: Linnunlaulu

text: Laulamalla viestivät lähinnä varpuslinnut ja niistä erityisesti laululintujen alalahko. Lisäksi eräät papukaijat, kolibrit ja kanalinnut laulavat, ja laulunkaltaista ääntelyä esiintyy muun muassa kuikilla, rantakanoilla ja kahlaajilla.


title: Linnunlaulu

text: Laululla lintu pyrkii vaikuttamaan toisiin lintuyksilöihin pesintään liittyvissä tapahtumissa. Koiraat ilmoittavat laulullaan reviirinsä omistuksesta. Samalla ne antavat naaraille tilaisuuden kuulla, kelpaako laulaja pariutumiskumppaniksi. Lisäksi muodostuneet lintuparit pitävät laululla yhteyttä toisiinsa. Koiras voi esimerkiksi kertoa naaraalle laulullaan, että reitti on selvä ruoan hakuun. Tropiikin lintuparit harrastavat usein yhteislaulua.


title: Linnunlaulu

text: Useimpien lintujen laulun voi katsoa muodostuva säkeistä. Niiden määrä vaihtelee lajeittain, ja lajit tai yksilöt voivat yhdistellä niitä lauluesityksiksi vaihtelevin tavoin. Jotkin lajit oppivat koko ikänsä uusia lauluja, kun toiset oppivat uutta vain tietyssä iässä. Jotkin linnut, kuten kottaraiset, pystyvät matkimaan muita lajeja ja mitä tahansa luonnon ja kulttuurin ääniä.


title: Linnunlaulu

text: Linnunlaulu on kehittynyt erilaiseksi lintujen eri kehityslinjoissa, joten sitä käytetään apuna lintulajien kuvauksessa, nimeämisessä ja luokittelussa.


title: Linnunlaulu

text: Lintu tuottaa lauluäänensä henkitorven alapäässä sijaitsevassa äänielimessään eli syrinxissä. Kaikilla laululinnuilla on samanlainen äänielin, joskaan se ei takaa kaikille yhtäläistä laulutaitoa. Hyvillä laulajilla syrinx yltää kumpaankin keuhkoputkeen ja on ylösalaisin käännetyn Y-kirjaimen muotoinen. Henkitorven alapään rustot ovat liittyneet toisiinsa muodostaen rumpumaisen kaikupohjan. Ylempänä rustot ovat rengasmaisia, alempana keuhkoputkissa edestä avoimia. Esimerkiksi papukaijojen äänielin sen sijaan sijaitsee kokonaan henkitorven alapäässä eikä yllä keuhkoputkiin, ja se on myös rakenteeltaan hiukan erilainen.


title: Linnunlaulu

text: Äänielimen ulkopinnalle kiinnittyvät lihakset säätelevät ilmakanavien poikkipinta-alaa ja jännitystä. Ulkoiset lihakset kiinnittyvät äänielimeen yhdestä päästään, ja toinen pää kiinnittyy syrinxin ulkopuolelle. Lihasten supistuminen vaikuttaa koko äänielimeen esimerkiksi vetämällä sitä pään suuntaan. Niiden lajien ääntely, joilta ulkoiset lihakset puuttuvat, on pääasiassa sihinää tai korinaa; näitä ovat esimerkiksi sileälastaiset, haikarat ja kondorit. Hyvillä laulajilla on äänielimissään ulkoisten lihasten lisäksi sisäisiä lihaksia. Niiden molemmat päät kiinnittyvät äänielimeen, joten ne ilmeisesti säätelevät syrinxin osien keskinäisiä asentoja. Varpuslinnuista "Passeres"-ryhmän lajeilla on äänielimessään on viidestä yhdeksään, Tyranni-ryhmällä yhdestä neljään.


title: Linnunlaulu

text: Äänielimen lihakset säätelevät laululintujen äänielimen keuhkoputkiin yltävien osien yläosan kalvomaisia rakenteita. Niistä tärkeimmät ovat keski- ja ulkokalvot, jotka säätelevät Y:n sakaroiden poikkipinta-alaa juuri kehkoputkien yhtymäkohdan alapuolella. Keuhkoputkien yhtymäkohdan väliin jää lisäksi kolmiomainen osa, jonka keskellä on etummaisen ilmapussin uloke. Sitä rajaa kaksi kalvoa.


title: Linnunlaulu

text: Linnun ääni syntyy, kun rintaontelon tilavuuteen vaikuttavat lihakset saavat ilman virtaamaan läpi äänielimen. Kun äänielimen lihakset jännittävät sen kalvoja, ilmakanavat sulkeutuvat osittain ja ilma saa kalvot värähtelemään. Äänen taajuuden määrää värähtelevän kalvon jännitys ja voimakkuuden läpi virtaava ilmamäärä. Väriä ääneen syntyy kerrannaistaajuuksista, joita aiheuttaa kalvon taipuisuus. Äänielimessä syntynyttä ääntä muokkaavat vielä henkitorvi, suuontelo, kieli ja nokka.


title: Linnunlaulu

text: Valtaosa äänestä muodostuu uloshengityksessä. Linnuilla on havaittu nopeita ”mikrosisäänhengityksiä”, joita voi olla jopa yli 20 sekunnissa. Niillä lintu korvaa laulun kuluttamaa ilmavarantoa laulun aikana ja pystyy laulamaan pitkään ennen kuin se joutuu hengittämään kunnolla hapenottoa varten.


title: Linnunlaulu

text: Laululintu pystyy muodostamaan ääntä syrinxin kahdessa eri värähtelijässä yhtä aikaa. Joidenkin lintujen äänessä kuulija pystyykin erottamaan kaksi yhtäaikaista ääntä. Äänielimen puoliskojen itsenäisen toiminnan mahdollistaa laululintujen hermotustapa, jossa eri puolten hermoradat hermottavat vain omaa puoliskoaan äänielimestä.


title: Linnunlaulu

text: Linnut erottavat ääniä paremmin kuin ihminen. Sen vuoksi ihmisen korvissa samalta kuulostavat äänet voivat merkitä linnulle eri asioita.


title: Linnunlaulu

text: Linnunlaulun avulla yksilöt tunnistavat toisensa sekä erottavat oman lajinsa ja sukupuolet. Monet linnut tunnistavat myös omat sukulaisensa laulun perusteella. Monella lajilla naaraat arvioivat koiraan kuntoa ja kelpoisuutta sen laulun perusteella. Naaraan suosimia ominaisuuksia koiraan laulussa ovat yleensä nopeus, pituus ja vaihtelevuus. Koiraat myös mittelevät laulun avulla voimiaan ja puolustavat elinpiiriään. Laulu antaa tietoa kilpailijan iästä, kunnosta ja aikeista sekä olinpaikasta. Koiraat kilpailevat yrittämällä laulaa toistensa päälle tai laulamalla lujempaa tai monipuolisemmin. Jotkin koiraat saattavat viestiä toisten lajien kanssa matkimalla niiden laulua esimerkiksi yrittäessään karkottaa kilpailevan lajin edustajan.


title: Linnunlaulu

text: Yleisimmin laulaa koiras, mutta useilla lajeilla myös naaras laulaa, pitkälti samoista syistä kuin koiraskin. Tropiikin lajeista naaraan laulaminen on yleistä esimerkiksi vahanokilla ja eräillä peukaloisilla. Euroopassa tiedetään jo 112 varpuslintulajia, joiden naaraat laulavat. Monilla lajeilla uros ja naaras laulavat yhdessä monimutkaisia duettoja, joiden avulla pariskunta lujittaa parisidettään ja valmistautuu pesintään. Joidenkin lajien kaikki ryhmän jäsenet puolustavat ryhmän elinpiiriä laulamalla yhdessä, kuten mustarintaviiriäiset.


title: Linnunlaulu

text: Saman lintulajin eri laulutyypit voivat palvella eri tehtäviä. Parittomien koiraiden laulu voi erota vakiintuneiden koiraiden reviirikiistojen yhteydessä käyttämästä laulutyypistä. Koiraan motivaatiotaso voi vaikuttaa lauluun, samoin kuin esittäjän fyysinen kunto. Useimmat varpuslinnut osaavat ainakin kaksi eri laulua, yhden reviivin puolustamiseen ja toisen naaraiden houkutteluun. Etelänsatakieli hallitsee yli kaksisataa laulua ja ruostesirppimatkija jopa yli kaksituhatta. Jotkin koiraat yrittävät päihittää kilpailijansa matkimalla toisten lintulajien, muiden eläinten tai ihmisen aiheuttamia ääniä.


title: Linnunlaulu

text: Koiraat laulavat etenkin aamuisin erityisesti lauhkealla ilmastovyöhykkeellä, joskus myös tropiikissa. Talitiaiset, kenttäsirkkulit ja jotkin muut lajit saattavat muodostaa kuoron lajitovereidensa kanssa. Niiden lisäksi samalla laulaa usein suuri joukko muidenkin lajien koiraita. Aamukuoro liittyy joillakin lajeilla naaraiden houkuttelemiseen, toisilla myös reviirin puolustamiseen. Aamulla on hyvä laulaa, sillä auringonnousun aikaan ilman kerrostuneisuus parantaa äänen kantavuutta, hyönteisiä ei vielä ole liikkeellä, tai on liian hämärä ruokailuun. Koiraalle aamu on tärkeä aika ilmoittaa muille koiraille että se on yhä paikalla. Lisäksi naaraiden on ehkä hyödyllistä arvioida koiraan kuntoa paastotun yön jälkeen.


title: Linnunlaulu

text: Lintujen laulu on osaksi perinnöllistä, osaksi opittua. Jotkin linnut toistavat laulussaan samoja säkeitä kuin emonsa, ja toiset kehittävät laulustaan yksilöllisen kokonaisuuden. Esimerkiksi harmaafiivikoiraat oppivat laulamaan lajityypillisesti kuulematta esimerkkejä, mutta peipon tai juovapääsirkun laulu jää alkeelliseksi, jos poikaset kasvatetaan hiljaisuudessa.


title: Linnunlaulu

text: Monen lajin laulun oppimisen herkkä jakso keskittyy elämän kahteen tai kolmeen kuukauteen. Ensiksi poikanen painaa säkeet mieleensä, ja seuraavaksi se ryhtyy harjoittelemaan niitä itse. Näiden vaiheiden välillä voi olla muutama päivä tai muutama kuukausi. Opittuaan laulun yksilö laulaa pääosin samalla tavalla koko elämänsä ajan. Osa linnuista lisäilee lauluunsa kuitenkin uusia säkeitä läpi elämänsä. Jotkin linnut, kuten sarapeukaloiset, improvisoivat laulunsa. Samalla seudulla asuvilla linnuilla on paikallisia laulumurteita. Joskus murre-erot voivat eristää samaan lajiin kuuluvia ryhmiä toisistaan ja edistää niiden eriytymistä eri lajeiksi.


title: Linnunlaulu

text: Linnunlaulu jaetaan elementteihin, tavuihin ja säkeisiin. Linnun äänen perusyksikkö on elementti, yksi ääni jota rajaa hiljaisuus tai taustakohina. Tavu on samankaltaisena pysyvä tai erillisen kokonaisuuden muodostava äänen osa. Esimerkiksi samalla taajuudella pysyvä lyhyt vihellys kuten sirittäjän ”tjyy” on yksitavuinen elementti, mutta pajulinnun ”hyy-it” on kaksitavuinen elementti. Säe on usein tyypillisen kuvion muodostava elementtien sarja, jota seuraa pidempi hiljaisuus. Moni lintu ei laula säkeitä vaan lavertelee eli laulaa yhtenäisesti, pitäen välissä taukoja. Jotkin lajit, kuten pensaskerttu, sekä laulavat säkeitä että lavertelevat.


title: Linnunlaulu

text: Linnunlaulua on yritetty jo kauan kuvata sanallisesti. Laulun kuvausta on kuitenkin vaikea kääntää kielestä toiseen, eikä sanallisten kuvausten aikana kehittynyt yhtenäistä kansainvälistä kuvaustapaa tai laulujen tyypittelyä, vaan on käytetty kunkin maan kansallista menetelmää. Suomalainen lintutieteilijä Jussi Seppä jakoi vuonna 1922 lintujen laulun äänteisiin, tavuihin ja sanaryhmiin. Laulun luokittelemiseksi hän tunnisti lisäksi äänten korkeus- ja väriasemat. Laulun kuvaus sisältää tietoa myös rytmistä, lausunnasta, korostuksesta ja komponeerauksesta. Näiden esittämiensä kriteerien pohjalta Seppä jakoi linnut säelaulajiin, tavunkertaajiin ja tavulaulajiin. Hänen jälkeensä Leo Lehtonen ja Kalevi Raitasuo jakoivat vuonna 1953 linnut säelaulajiin ja lavertelijoihin.


title: Linnunlaulu

text: Nykyisessä lauluntutkimuksessa ei enää juuri yritetä luokitella lauluja, mutta laulutyyppejä kuvataan yhä määritysoppaissa. Nykyajan tietokoneet esittävät linnunlaulun oskillo- tai sonagrammeina, jotka ovat riippumattomia kielestä ja kulttuurista.


title: Transworld Snowboarding

text: TransWorld Snowboarding on suomalaisen Housemarquen kehittämä lumilautailuaiheinen urheilupeli. Pelin on julkaissut Infogrames vuonna Xbox-alustalle. Pelin nimi on lisenssillä samannimiseltä lehdeltä.


title: Transworld Snowboarding

text: Peli on ensimmäinen suomalainen konsolipelijulkaisu. Peliä kehitettiin "Supreme Snowboarding" -pelin käännöksenä Sega Dreamcastille.


title: Transworld Snowboarding

text: Peli oli ehdolla parhaaksi extreme-urheilupeliksi vuonna 2002 häviten "Tony Hawk's Pro Skater 4":lle.


title: Transworld Snowboarding

text: Pelissä on musiikkia muun muassa Apulanta-yhtyeeltä.


title: Transworld Snowboarding

text: Metacritic-kerääjäsivustolla pelillä on 74/100 pistettä.


title: Transworld Snowboarding

text: GameSpot antoi pelille arvosanaksi 7.6/10 arvostelussaan.


title: Elisabet Valois

text: Elisabet Valois (, ; 2. huhtikuuta 1545 Fontainebleau, Ranska – 3. lokakuuta 1568 Madrid, Espanja) oli Espanjan kuningas Filip II:n kolmas vaimo.


title: Elisabet Valois

text: Elisabet oli Ranskan Valois-sukuisen kuninkaan Henrik II:n ja Katariina de’ Medicin vanhin tytär. Hänet luvattiin jo lapsena puolisoksi Espanjan kuningas Filip II:n pojalle, kanssaan samanikäiselle kruununprinssi Don Carlosille. Kesäkuussa 1559 Ranskan ja Espanjan välillä solmitun Cateau-Cambrésisin rauhan yhteydessä kuningas Filip kuitenkin päätti naida Elisabetin itse, sillä hänen toinen puolisonsa, Englannin kuningatar Maria I oli kuollut hieman aiemmin. Ranska kuningas Henrik haavoittui kuolettavasti tyttärensä häihin liittyneissä turnajaisissa tapahtuneessa onnettomuudessa, jolloin kuninkaaksi tuli Elisabetin veli Frans II. Elisabet saavutti Espanjassa viehätysvoimallaan ja poliittisella lahjakkuudellan sekä kuningas Filipin, hovin ryhmittymien että kansan suosion. Elisabet synnytti Filipille viisi tytärtä, joista aikuisiksi elivät Isabella Clara Eugenia ja Savoijin herttuatar Catalina Micaela. Elisabet kuoli vain 23-vuotiaana synnyttäessään viimeistä lastaan, joka myös kuoli.


title: Elisabet Valois

text: Kuningatar Elisabet muistetaan myös hahmona Friedrich Schillerin näytelmässä "Don Carlos" ja siihen perustuvassa Giuseppe Verdin samannimisessä oopperassa. Schillerin kuvaus Elisabetin ja kruununprinssi Don Carlosin suhteesta ei perustu historiallisiin tosiasioihin, vaan lähinnä Filip II:n vastustajien propagandaan.


title: Viron kuntavaalit 2017

text: Viron kuntavaalit 2017 pidettiin 15. lokakuuta 2017 ja niissä valittiin kunnanvaltuustot 79 Viron kuntaan. Kokonaisäänestysaktiivisuus oli 53,4 prosenttia. 27,8 prosenttia äänesti ennakkoon, joista 186 034 sähköisesti ja 120 474 äänestyspaikalla. Ehdokkaita oli yhteensä 11 804.


title: Viron kuntavaalit 2017

text: Vaaleissa annettiin yhteensä 583 267 ääntä. Viron keskustapuolue sai 27,3 prosenttia äänistä, vaaliliitot 26,8 prosenttia, Viron reformipuolue 19,5, Sosiaalidemokraattinen puolue 10,3, Isänmaan ja Res Publican liitto 8, Viron konservatiivinen kansanpuolue 6,7, Viron vihreät 0,8, listojen ulkopuoliset ehdokkaat 0,4 ja Viron yhdistynyt vasemmistopuolue 0,2 prosenttia äänistä.


title: Viron kuntavaalit 2017

text: Tallinnassa keskustapuolue sai 40 valtuustopaikkaa 79:stä. Reformipuolue sai 18 paikkaa, sosiaalidemokraatit 9, konservatiivinen kansanpuolue 6, Isänmaan ja Res Publican liitto 5 ja Edgar Savisaar nousi valtuustoon omalta listaltaan. Tarton kaupunginvaltuuston 49:stä paikasta reformipuolue sai 20, sosiaalidemokraatit 8, keskusta 7, konservatiivinen kansanpuolue 6, Isänmaan ja Res Publican liitto 3, Tartu Heaks -vaaliliitto 3 ja Tartu Eest -vaaliliitto 2 paikkaa. Narvassa keskusta sai 23 ja Meie Narva -vaaliliitto 8 kaupunginvaltuuston 31:stä paikasta. Pärnun kaupunginvaltuuston 39:stä paikasta reformipuolue sai 9, Isänmaan ja Res Publican liitto 9, keskusta 7, Pärnu Ühendab -vaaliliitto 7, konservatiivinen kansanpuolue 6 ja sosiaalidemokraatit yhden paikan. Kohtla-Järvellä keskusta sai 18 valtuuston 25:stä paikasta. Sosiaalidemokraatit saivat 5 ja reformipuolue 2 paikkaa.


title: Max Payne (pelisarja)

text: Max Payne on Remedy Entertainmentin kehittämä toimintapelisarja. Remedyn myytyä oikeudet kolmannen osan on kehittänyt Rockstar Games.Peliin perustuen on tehty myös elokuva "Max Payne" (2008).


title: Carl Lindh

text: Carl Axel Alexander Lindh (4. syyskuuta 1882 Piikkiö – 11. helmikuuta 1970 Helsinki) oli suomalainen everstiluutnantti ja toimitusjohtaja.


title: Carl Lindh

text: Lindhin vanhemmat olivat eversti Emil Adolf Lindh ja Bertha Maria Helenius. Hän kävi Haminan kadettikoulun ja Jelisavetgradin ratsukoulun. Hänestä tuli luutnantti 1905.


title: Carl Lindh

text: Lindh palveli ratsuväessä upseerina 1905–1908. Hän oli Helsingin poliisilaitoksen ohjaavana upseerina 1908–1911, Helsingin kaupungin apulaispalomestarina 1913–1917 ja Paperitehtaitten myyntikonttorin johtajana Moskovassa lyhyesti vuonna 1917. Lindh osallistui Suomen sisällissotaan vuonna 1918 Uudenmaan rakuunarykmentissä eskadroonan päällikkönä. Hän oli Suomen Paperitehtaiden yhdistyksen apulaisjohtajana 1919–1921 ja Suomen Paperikonttorin toimitusjohtajana 1922–1946. Lindh ylennettiin ratsumestariksi ja majuriksi 1918 sekä everstiluutnantiksi reservissä 1933. Talvi- ja jatkosodan aikana hän oli erikoistehtävissä.


title: Carl Lindh

text: Lindh toimi vuonna 1931 perustetun Vapaussodan Kenttäharmaat -järjestön toisena puheenjohtajana jääkärimajuri Ragnar Gröningin rinnalla. Hän oli Vapaussodan Rintamamiesliiton puheenjohtajana vuosina 1935–1944, aina järjestön lakkauttamiseen saakka. Vuonna 1941 Lindh valittiin mukaan SS-vapaaehtoistoimikuntaan ja syksyllä 1944 hän oli saksalaisten organisoiman Vapaan Suomen Liike -vastarintajärjestön Suomen organisaation johtajana. Lindh vältti kuitenkin sodan jälkeen tutkinnan ja syytetoimet vaikka joitakin vastarintaliikkeessä mukana olleita tuomittiinkin maanpetoksesta.


title: Carl Lindh

text: Carl Lindh oli naimisissa vuodesta 1909 Signe Maria Fabritiuksen kanssa.


title: Syksyn lehdet

text: Syksyn lehdet () on John Everett Millais’n öljymaalaus, jonka hän teki 1855–56. Maalauksessa on neljä tyttöä, jotka keräävät puutarhassa pudonneita lehtiä poltettavaksi. Teoksen aiheena on kauneus ja katoavaisuus elämän kiertokulussa.


title: Syksyn lehdet

text: Maalaus kuvaa syksyistä puutarhaa, jossa neljä tyttöä kerää lehtiä nuotioon. Katsojaan päin on kaksi tyttöä, jotka ovat pukeutuneet ajan keskiluokan tapaan tummanvihreisiin villa-pellavaisiin talvipukuihin. Vasemmanpuoleinen, noin kymmenvuotias tyttö pitelee lehtikoria. Oikeanpuoleinen, noin kolmetoistavuotias tyttö nostaa korista lehtiä kasaan ja katsoo samalla kohti maalauksen katsojaa. Alhaalla on yksityiskohtaisesti kuvattu lehtikasa, josta nousee nuotion savua. Oikealla on kaksi työväenluokkaisesti pukeutunutta tyttöä, jotka katsovat alas nuotioon. Heistä vanhempi nojaa haravaan ja nuorempi pitää käsissään osaksi syötyä omenaa sekä pientä kimppua sinisiä kukkia. Vanhemmalla, noin 13-vuotiaalla tytöllä on punaruskea teollisuuskoulun asu ja nuoremmalla, noin kuusivuotiaalla on karkeatekoinen purppuranvärinen puku ja punainen solmio. Taustalla poppelien rivi johtaa taivaanrantaan. Taivas on keltainen ja kaukaiset kukkulat ovat värjäytymässä purppuraisiksi auringon laskiessa.


title: Syksyn lehdet

text: Tapahtumapaikka on Millais’n kodin Annat Lodgen puutarha Skotlannissa lähellä Perthiä. Maalauksen vasemmassa laidassa ovat lähes näkymättömissä Perthin St. John’s Kirk -kirkon kellotornin sekä lehtiä haravoivan puutarhurin hahmot. Keskellä olevien tyttöjen malleina olivat Millais’n vaimon Effie Grayn nuoremmat sisaret Alice (vasemmalla) ja Sophia. Kaksi muuta ovat paikallisia tyttöjä, Matilda Proudfoot ja Isabella Nicol, jotka Effie oli löytänyt malleiksi. He ovat malleina myös maalauksessa "Sokea tyttö", jota Millais viimeisteli samoihin aikoihin.


title: Syksyn lehdet

text:
Brittiläisessä runoudessa syksy on surumielisyyden aikaa ja se on edustanut siirtymistä nuoruudesta vanhuuteen.
Taidehistorioitsija Malcom Warnerin mukaan Millais’ta innoitti Alfred Tennysonin runo ”Tears, Idle Tears”. Millais oli vieraillut Tennysonin kotona marraskuussa 1854 ja auttanut tätä keräämään ja polttamaan lehtiä. Neljä vuotta ennen "Syksyn lehtien" toteutusta Millais oli sanonut taiteilijaystävälleen William Holman Huntille: ”Onko ihanampaa aistimusta kuin palavien lehtien tuoksu? Mikään ei tuo mieleeni suloisempia muistoja kuin se; se on väistyvän kesän suitsuke taivaalle; ja se antaa ihmiselle onnellisen luottamuksen, että Aika painaa rauhan sinetin kaikkeen menneeseen.”


title: Syksyn lehdet

text: Effie kirjoitti, että hänen miehensä tarkoituksena oli luoda teos, joka olisi ”tulvillaan kauneutta ilman aihetta”. Millais katsoi, että lapsen kasvot ilmaisisivat parhaiten platonista, käsitteellistä ihannetta inhimillisestä kauneudesta. Millais mainitsi myöhemmin kirjeessään taidekriitikko F. G. Stephensille, ettei "Syksyn lehdet" ollut ainoastaan viehättävä, kaihoisa näkymä, vaan sen tarkoitus oli herättää syviä uskonnollisia ajatuksia.


title: Syksyn lehdet

text: Millais oli perustajana prerafaeliittien veljeskunnassa, jonka taiteilijoiden esikuvana oli taiteessa ennen Rafaelin aikaa vallinnut vakava merkityksellisyys. Heidän teoksissaan luonto oli useimmiten taustana, ja erilaiset symbolit välittivät hengellistä viestiä. Maalauksessa vuodenajan vaihtuminen, pudonneet lehdet, nouseva savu, liikkuvat pilvet ja auringonlasku ovat merkkejä muutoksesta, ajan kulumisesta ja kuolemasta. Nuoret henkilöt tulevat aikanaan vanhenemaan. Pysähtynyt asetelma muistuttaa juhlallista rituaalia. Auringonlasku luo sädekehän hahmojen hiuksille. Omena on syksyn tunnus ja mahdollinen viittaus kristillisen mytologian perisyntiin, joka teki ihmisistä kuolevaisia. Vaatteiden, ihon ja hiusten väri sulauttaa hahmot osaksi ympäröivää luontoa. Pysähtynyttä hetkeä korostaa lehti, joka on jäänyt korin reunalle kahden tilan väliin.


title: Syksyn lehdet

text: Asut muistuttavat surupukuja ja lehtikasa on muistomerkin muotoinen. Taidehistorioitsija Kate Flint on kirjoittanut maalauksen tunnelman yhteydestä Krimin sodan päättymiseen vuonna 1856, jolloin tunteet menetyksestä olivat yleisiä.


title: Syksyn lehdet

text: Teos oli esillä Royal Academy of Artsin näyttelyssä 1856 ja sai hyvän vastaanoton. Taidekriitikko John Ruskin kuvasi teosta poikkeuksellisen runolliseksi ja sen toteutusta maalaustaiteen ”ensimmäiseksi esimerkiksi täydellisen onnistuneesta iltahämärästä.” Millais’n taiteessa teos oli merkki hänen siirtymisestään yksityiskohtaisesta kuvauksesta kohti vapaamuotoisempaa, ääriviivoiltaan pehmeää ilmaisua. Maalauksen kuvaus katoavasta kauneudesta voidaan nähdä edeltäjänä vuosisadan lopun estetismin ja symbolismin teemoille.


title: Syksyn lehdet

text: Teos on ollut Manchester Art Galleryn omistuksessa vuodesta 1892.


title: Maria Anna (Espanjan kuningatar, 1667–1740)

text: Maria Anna (28. lokakuuta 1667 Düsseldorf, Pfalzin vaaliruhtinaskunta – 16. heinäkuuta 1740 Bayonne, Ranska) oli Espanjan viimeisen Habsburg-sukuisen kuninkaan Kaarle II:n toinen puoliso.


text: Maria Annan vanhemmat olivat Pfalzin vaaliruhtinas Filip Vilhelm ja Hessenin prinsessa Elisabet Amalia. Hän meni toukokuussa 1690 naimisiin Espanjan lapsettoman kuninkaan Kaarle II:n kanssa. Avioliiton järjesti Espanjan kuningataräiti Maria Anna sen jälkeen kun Kaarle II:n ensimmäinen vaimo Marie Louise d’Orleans oli kuollut synnyttämättä jälkeläistä. Uudesta vaimosta toivottiin Espanjan Habsburg-dynastian pelastajaa, sillä Kaarle II oli sukuhaaransa viimeinen miespuolinen edustaja. Avioliitosta ei kuitenkaan syntynyt lapsia, sillä Kaarle oli mitä ilmeisimmin steriili. Maria Annalla oli suuri vaikutusvalta aviomieheensä, mutta kyvyttömyys synnyttää kruununperijää teki hänet muuten epäsuosituksi Espanjassa eikä hänellä ollut juuri tukijoita hovissa. Maria Anna yritti saada Kaarlen nimeämään perijäkseen jonkun Itävallan Habsburgeista, mutta lopulta tämä valitsi seuraajaksen Ranskan kuningashuoneeseen kuuluneen Anjoun prinssi Filipin, josta Kaarlen kuoltua lokakuussa 1700 tuli kuningas Filip V.


text: Maria Anna tuki Espanjan perimyssodan aikana itävaltalaista kruununtavoittelijaa Kaarle III:tta, minkä vuoksi hän joutui sodan jälkeen lähtemään Espanjasta maanpakoon.


text: Kuningatar Maria Anna on keskushahmo Victor Hugon historiallisessa romaanissa "Ruy Blas".


title: Damon Knight

text: Damon Francis Knight (s. 19. syyskuuta 1922 – 15. huhtikuuta 2002) oli yhdysvaltalainen tieteiskirjailija, toimittaja ja kriitikko. Hän oli naimisissa kirjailija Kate Wilhelmin kanssa.


title: Damon Knight

text: Hänen mukaansa on nimetty Science Fiction and Fantasy Writers of America -yhdistyksen Damon Knight Memorial Grand Master Award -tunnustuspalkinto ja hänet on tunnustettu yhdeksi tieteiskirjallisuuden mestareista.


title: Damon Knight

text: Hänen tunnetuimpia töitään on lyhytkertomus "To Serve Man" (1950), joka sovitettiin Hämärän rajamailla -televisiosarjaan ja josta hän on saanut "retro-Hugon" lyhytkertomuksien sarjassa.


title: Damon Knight

text: Hänet on kuolemansa jälkeen hyväksytty Science Fiction Hall of Fameen vuonna 2003.


title: Korsholman kuninkaankartano

text: Korsholman kuninkaankartanon (Korsholms kungsgård) perusti 1550-luvulla Kustaa Vaasa (1496–1560). Vanhan Vaasan alueella sijainneen kuninkaankartanon tehtävänä oli toimia mallitilana alueen talonpojille. Paikalle muodostettiin 1858 ruotsinkielinen Korsholman maamieskoulu (Korsholms lantmannaskola).


title: James Gunn (kirjailija)

text: James Edwin Gunn (s. 12. heinäkuuta 1923 Kansas City, Missouri) on yhdysvaltalainen tieteiskirjailija.


title: James Gunn (kirjailija)

text: Hänet on nimetty yhdeksi tieteiskirjallisuuden Grand Mastereista.


title: James Gunn (kirjailija)

text: Gunn on englannin kielen professori ja Center for the Study of Science Fiction -perustajajäsen.


title: Sophie von Chotek

text: Sophie von Chotek, Hohenbergin herttuatar (1. maaliskuuta 1868 Stuttgart – 28. kesäkuuta 1914 Sarajevo, Bosnia-Hertsegovina) oli Itävalta-Unkarin arkkiherttua Frans Ferdinandin puoliso, joka salamurhattiin yhdessä aviomiehensä kanssa Sarajevossa kesäkuussa 1914. Sarajevon laukauksina tunnettu tapahtuma johti ensimmäisen maailmansodan puhkeamiseen.


title: Sophie von Chotek

text: Sophie von Chotek kuului vanhaan böömiläiseen Chotekin aatelissukuun, jolla oli ollut vuodesta 1556 paronin, vuodesta 1723 kreivin ja vuodesta 1745 valtakunnankreivin arvo. Hänen vanhempansa olivat itävaltaunkarilaisena diplomaattina toiminut kreivi Bohuslav Chotek von Chotkow ja kreivitär Wilhelmine Chotek, joka oli syntyjään Kinskyn vanhaa aatelissukua. Chotekit eivät kuitenkaan kuuluneet niihin harvoihin sukuihin, joiden kanssa Habsburgin keisarisuvun edustajilla oli oikeus solmia samansäätyinen avioliitto.


title: Sophie von Chotek

text: Sophie tutustui arkkiherttua Frans Ferdinandiin vuonna 1894 työskennellessään arkkiherttuatar Isabella von Croÿlle, joka oli keisariperheen lähisukulaisen, arkkiherttua Fredrikin puoliso. Kun Frans Ferdinandista tuli vuonna 1896 keisarikunnan kruununprinssi, koko suku ja varsinkin keisari Frans Joosef yrittivät estää häntä avioitumasta alempisäätyisen kreivitär Chotekin kanssa. He solmivat lopulta kesäkuussa 1900 morganaattisen avioliiton. Itävallan ja Unkarin parlamentit vahvistivat päätöksen, että pariskunnan tulevat lapset poistettaisiin kruununperimysjärjestyksestä. Keisari antoi Sophielle vuonna 1905 Hohenbergin ruhtinattaren ja vuonna 1909 herttuattaren arvon, johon liittyi myös puhuttelunimi "ylhäisyys". Sophie von Chotek ja Frans Ferdinand saivat yhdessä kolme lasta, jotka olivat Sofie (s. 1901), Max (s. 1902) ja Ernst (s. 1904). Hartaan uskovaisen Sophien on arveltu ohjailleen myös aviomiehensä poliittisia mielipiteitä konservatiivisempaan suuntaan.


title: Sophie von Chotek

text: Sophie von Chotek osallistui Frans Ferdinandin kesäkuun lopussa 1914 suorittamaan symboliseen vierailuun Bosniaan, joka oli liitetty osaksi Itävalta-Unkaria kuusi vuotta aiemmin. Wienissä Sophie ei protokollan vuoksi voinut seremoniallisissa yhteyksissä matkustaa samoissa vaunuissa miehensä kanssa, mutta Sarajevossa he istuivat autossa yhdessä. Tämän seurauksena serbinationalistinen salamurhaaja Gavrilo Princip ampui heidät molemmat, vaikka hänen todennäköisenä tarkoituksenaan olikin murhata vain Frans Ferdinand ja auton etupenkillä istunut Bosnian sotilaskuvernööri, kenraali Oskar Potiorek. Pariskunta haudattiin Artstettenin linnan kryptaan, koska alempisäätyisenä Sophieta ei suostuttu hautaamaan Habsburgien perinteiseen hautapaikkaan, Wienin kapusiinikirkkoon.


title: Lester del Rey

text: Lester del Rey (s. 2. kesäkuuta 1915 – 10. toukokuuta 1993) oli yhdysvaltalainen tieteiskirjailija.


title: Lester del Rey


title: William Fargo

text: William George Fargo (1818–1881) oli yhdysvaltalainen liikemies, Henry Wellsin rinnalla toinen Wells Fargo -kuljetusyhtiön perustajista ja samalla American Express -yhtiön ylimmän johdon edustaja vuosina 1850–1881. Monien liikeyritysten johtotehtävien lisäksi Fargo toimi myös New Yorkin osavaltion Buffalon kaupungin pormestarina vuosina 1862–1866.


title: William Fargo

text: Lännenelokuvistakin tutut Wells Fargon hevosvetoiset postivaunut kuljettivat postin lisäksi rahaa, jalometalleja, tavaralähetyksiä ja matkustajia, ja olivat 1800-luvulla jatkuvasti laajenevan valtion nopein liikenneyhteys. Nykyisin luottokorttiyhtiönä tunnettu ”Amex” syntyi alun perin Fargon ja Wellsin ja muiden yrittäjien kuljetusliikkeiden fuusiosta. Myös Wells Fargo -yritys toimii nykyisin kuljetusalan sijasta finanssialalla.


title: William Fargo

text: New Yorkin osavaltion Pompeyssä varttunut William Fargo jätti koulun 13-vuotiaana ja ryhtyi postinkantajaksi. Parinkymmenen vuoden iässä hän pääsi töihin elintarvikealalle Syracusessa, erikoistui kuljetusten hoitoon ja vuonna 1841 hänestä tuli rautatieyhtiölle työskentelevä pikalähetti Albanyn ja Buffalon kaupunkien välille. Vuoden kuluttua hän siirtyi yritykseen nimeltä Livingston, Wells & Co. ja tapasi näin tulevan yhtiökumppaninsa Henry Wellsin.


title: William Fargo

text: Keväällä 1845 Fargo, Wells ja kolmas mies Daniel Dunning perustivat yrityksen nimeltä Wells & Co., joka alkoi tehdä kuljetuksia Buffalosta länteen Cincinnatiin, Saint Louisiin ja Chicagoon, joihin ei vielä ollut rautatieyhteyttä. Kuljetuksia alettiin hoitaa jokilaivoilla ja hevosvankkureilla tuotenimellä Western Express. Vuonna 1850 kolme kilpailevaa kuljetusyhtiötä, mukana Wells & Company, fuusioituivat American Express -nimiseksi yhtiöksi, jonka ylimpinä johtajina Wells ja Fargo toimivat. Henry Wellsin erottua yrityksestä vuonna 1866 apulaisjohtaja William Fargosta tuli American Expressin toimitusjohtaja. Hän hoiti tätä tehtävää kuolemaansa 1881 asti.


title: William Fargo

text: Wells Fargo & Company syntyi vuonna 1852, kun American Expressin muut johtajat eivät nähneet viisaaksi laajentaa kuljetustoimintaa halki mantereen aina Kaliforniaan saakka. Wells Fargon alkuperäinen liikeidea oli hoitaa kuljetuksia länsirannikolle meritse Panaman kanavan kautta. Samoihin aikoihin osunut Kalifornian kultaryntäys sai yhtiön panostamaan kultalähetysten pikakuljetuksiin ja pankkitoimintaan sekä perustamaan agenttien avulla sivukonttoreita lännen kultakaivosalueille ja suurempiin kaupunkeihin. Vuonna 1861 Wells Fargo osti itselleen viralliseksi postinkuljettajaksi perustetun Overland Mail Companyn, ja postivaunuliikenteestä tulikin merikuljetusten sijaan Wells Fargon päätoimiala.


title: William Fargo

text: William Fargo oli American Expressin ja Wells Fargon tehtäviensä lisäksi ainakin neljän rautatieyhtiön ja hiiliyhtiön johtotehtävissä, ja lisäksi vähintäänkin osakkeenomistajana mukana monissa Buffalon alueen teollisuusyrityksissä. Hänestä tuli myös Buffalon pormestari vuosiksi 1862–1866.


title: William Fargo

text: Fargo avioitui vuonna 1840 Anna H. Williamsin (1820–1890) kanssa. He saivat kahdeksan lasta, joista vain kaksi eli pidempään kuin äitinsä. Perhe rakennutti Buffaloon vuoden 1870 paikkeilla kaupungin suurimman yksityistalon, joka jäi kuitenkin tyhjilleen lesken kuoltua 1890 ja purettiin vuonna 1901. William Fargo itse kuoli vuonna 1881.


title: William Fargo

text: William Fargon mukaan on nimetty Buffalon Fargo Avenue ja Buffalon yliopiston Fargo Quadrangle.


title: Jack Williamson

text: John Stewart Williamson (s. 29. huhtikuuta 1908 – 10. marraskuuta 2006), joka kirjoitti nimellä Jack Williamson, oli yhdysvaltalainen tieteiskirjailija.


title: Jack Williamson

text: Hänet on nimetty yhdeksi tieteiskirjallisuuden Grand Mastereista. Hän on saanut myös World Fantasy Award -palkinnon tunnustuksena elämäntyöstä.


title: Jane Yolen

text: Jane Hyatt Yolen (s. 11. helmikuuta 1939 ) on yhdysvaltalainen fantasia- ja tieteiskirjailija.


title: Jane Yolen

text: Hänet on nimetty yhdeksi tieteiskirjallisuuden Grand Mastereista. Hän on voittanut World Fantasy Award -palkinnon.


title: Lasten Eurovision laulukilpailu 2018

text: Lasten Eurovision laulukilpailu 2018 oli järjestyksessään 16. Lasten Eurovision laulukilpailu. Kilpailu järjestettiin 25. marraskuuta 2018 Minskissä, Valko-Venäjällä. Maa isännöi Lasten Euroviisuja toista kertaa. Kazakstan ja Wales osallistuivat kilpailuun ensimmäistä kertaa. Azerbaidžan, Israel ja Ranska palasivat kaikki vuoden 2018 kilpailuun. Azerbaidžan osallistui kilpailuun viimeksi vuonna 2013, Israel vuonna 2016 ja Ranska vuonna 2004. Sen sijaan Kypros vetäytyi vuoden 2018 kilpailusta.


title: Lasten Eurovision laulukilpailu 2018

text: EBU tiedotti 25. heinäkuuta 2018 19 maan osallistuvan kilpailuun. Myöhemmin elokuussa 2018 ilmoitettiin myös Ukrainan osallistuvan kilpailuun. Tämä tekee kilpailjoiden määrästä 20, mikä on suurin osallistujamäärä mikä Lasten Euroviisuissa on koskaan ollut.


title: Lasten Eurovision laulukilpailu 2018

text: Kilpailun voitti puolalainen Roksana Węgiel kappaleellaan ”Anyone I Want to Be”.


title: Lasten Eurovision laulukilpailu 2018

text: 15. lokakuuta 2017 EBU vahvisti, että vuoden 2018 kilpailu järjestetään Minskissä, Valko-Venäjällä. Tämä on toinen kerta kun maa isännöi kilpailua, ensimmäisen kerran ollen vuonna 2010. 21. marraskuuta 2017 Valko-Venäjän apulaispääministeri Vasili Žarko vahvisti että kilpailu järjestetään Minsk-Arenalla marraskuussa 2018. Areena on järjestänyt aiemmin vuoden 2010 Lasten Eurovision laulukilpailun.


title: Lasten Eurovision laulukilpailu 2018

text: Vuoden 2018 slogani oli #LightUp. Logo perustuu aamutähteen, joka on tehty pystysuorista, ylösalaisin olevista ääniaalloista. Inspiraation lähde oli nuorten kilpailijoiden artistinen potentiaali ja luova tavoite, ja se että he täyttävät lavan niin kuin tähti.


title: Lasten Eurovision laulukilpailu 2018

text: 26. lokakuuta 2018 ilmoitettiin, että Eugene Perlin ja Zena (Zinaida Kuprijanovitš) juontavat kilpailun yhdessä Valko-Venäjän viime vuoden edustajan Helena Meraain kanssa. Meraai toimii juontajana Greenroomissa. Meraai on neljäs alle kuusitoistavuotias henkilö, joka juontaa Lasten Euroviisuja. Muita ovat Ioana Ivan (2006), Dmytro Borodin (2009) ja Lizi Japaridze (2017). Helena on myös toinen henkilö joka on edustanut maataan kisoissa sekä juontanut kisoja. Meraai edusti Valko-Venäjää vuonna 2017 kappalella "I Am The One" ja sijoittui viidenneksi. Perlin on televisiojuontaja ja maan euroviisukommentaattori vuodesta 2013 lähtien. Zena sen sijaan on laulaja ja artisti, joka on yrittänyt edustaa Valko-Venäjää Lasten Euroviisuissa vuosina 2015 ja 2016. Samana päivänä ilmoitettiin myös että Denis Dudinski ja Anna Kviloria juontavat kilpailun avajaisseremonian.


title: Lasten Eurovision laulukilpailu 2018

text: 20 maata osallistui vuoden 2018 Lasten Eurovision laulukilpailuun.


title: Jari Huttunen (ralliautoilija)

text: Jari Huttunen (s. 28. helmikuuta 1994) on suomalainen ralliautoilija. Huttunen voitti kaudella 2015 rallin NEZ-juniorimestaruuden sekä suomenmestaruuden SM3-luokassa. Samana vuonna hänet valittiin ajamaan AKK:n stipendiaattina Suomen MM-ralli RC3-luokan Citroen DS3:lla. Huttusen kartanlukijana on toiminut Antti Linnaketo.


title: Jari Huttunen (ralliautoilija)

text: Kaudella 2016 Huttunen kilpaili menestyksekkäästi Saksassa Opel Adam Rally Cupissa. Huttunen voitti luokkansa seitsemästä ajamstaan kilpailusta kuudesti ja voitti näin koko sarjan mestaruuden.


title: Jari Huttunen (ralliautoilija)

text: Kaudella 2017 Huttunen kilpaili FIA:n EM-sarjassa Opel Adam R2:lla ja ajoi sen ohella Suomen Neste Rallin Printsportin Skoda Fabia R5:lla. Kilpailu oli Huttusella vasta toinen nelivetoisen ralliauton ohjaimissa. Debyyttikisa oli muutamaa viikkoa aiemmin ajettu SM-sarjaan kuuluva AutoGlym-ralli. Syyskuussa Huttunen valittiin Hyundain rallitallin kehitysohjelmaan jonka myötä hän kilpailee kaudella 2018 WRC2 sarjassa Hyundai i20 R5:lla. Huttusen managerina toimii Marcus Grönholm.


title: Latif Yahia

text: Latif Yahia (s. 1964) on irakilaissyntyinen kirjailija ja Irakin–Iranin sodassa taistellut sotilas. Omien sanojensa mukaan hän toimi Saddam Husseinin vanhimman pojan Udai Husseinin kaksoisolentona neljän vuoden ajan.


title: Latif Yahia

text: Yahia syntyi Irakissa varakkaaseen kurditaustaiseen perheeseen. Kertomansa mukaan taisteltuaan Irakin–Iranin sodassa hänen entinen luokkatoverinsa Udai Hussein, silloisen Irakin presidentin Saddam Husseinin vanhin poika, pakotti häntä ryhtymään tämän kaksoisolennoksi uhkailemalla hänen perhettään. Yahian esiintyessä Husseinina hän tuli 11 kertaa tappoyrityksen kohteeksi ja hän myös näki monta kertaa Husseinin raiskaavan ja käyttävän raakaa väkivaltaa. Neljä vuotta kaksoisolentona toimittuaan hän pakeni Irakista Eurooppaan CIA:n avulla vuonna 1992.


title: Latif Yahia

text: Eräät toimittajat ovat kyseenalaistaneet Yahian kertomuksen Udai Husseinin kaksoisolentona toimimisesta. Yahia on puolestaan kritisoinut heitä ja muun muassa väittänyt, että erään Husseinin sisäpiiriin kuuluneen henkilön haastattelut aiheesta The British Sunday Timesin ja The Guardianin artikkeleissa ovat keksittyjä.


title: Latif Yahia

text: Yahian "I Was Saddam’s Son" -elämäkerrallisen kirjan pohjalta tehtiin elokuva "The Devil’s Double", joka julkaistiin vuonna 2011. Elokuvassa Yahian sekä Udai Husseinin rooleja näyttelee Dominic Cooper.


title: Denise Mina

text: Denise Mina on vuonna 1966 syntynyt rikoskirjailija Glasgowsta. Hän kirjoittanut "Garnethill"-trilogian ("Garnethill", "Pako" ja "Päätös") lisäksi myös viisiosaisen sarjan, jonka ensimmäinen osa on nimeltään "Veripelto". Tuoreimmasta sarjasta on julkaistu suomeksi osat "Yksin yössä" (2011), "Ampiaiskesä" (2012), "Petojen kaupunki" (2013) ja "Valheiden varjo" (2014). Denise Mina sai Suomen dekkariseura ry:n ulkomaisen jännityskirjallisuuden vuoden 2013 kunniakirjan.


Denise Mina


title: S/S Warjo

text: S/S Warjo


title: S/S Warjo

text:
Alus laskettiin vesille 26.9.1927. Hieman myöhemmin se toimitettiin Rederi AB Svealle Tukholmaan.
Vuonna 1935 alusta pitkitetään noin 4 metrin verran. 9.5.1957 alus toimitettiin Siljavarustamolle, nykyiselle Silja Linelle. Alus oli suunniteltu Silja Linen käyttöön, reitille Helsingistä Tukholman Hammarbyhamneniin, mutta välillä se teki joitain reissuja Turusta Västeråsiin. 21.9.1964 alus myytiin T. Johanissonille Göteborgiin purettavaksi. Tätä toimenpidettä ei kuitenkaan ehditty tehdä, koska seuraava ostaja ehti jo vuonna 1965. Tällöin laiva myytiin Dionyssios Philippopoulos-laivayhtiön nimen alle Kreikkaan. Alus nimetään "Maria"ksi. Jo vuoden kuluttua, vuonna 1966, alus myytiin taas eteenpäin, P.M. Michellepi & N.G. Kochilas-yhtiölle. Vuonna 1971 alus myytiin eteenpäin, mutta ei edelleenkään pois Kreikasta, vaan D.J. Philippopouloos-yhtiölle. Nimeksi tuli Annushka. Vuonna 1983 alus vietiin purettavaksi Italiaan.


title: Mesisienet

text: Mesisienet ("Armillaria") on laajalle levinnyt helttasienisuku, joka tuottaa kellertäviä, myöhemmin ruskehtavia, valkoitiöisiä, usein suurina ryhminä esiintyviä itiöemiä. Tyypillistä on lakin pinnan täpläkuvioitus ja jalan rengas, joka tosin voi hävitä vanhemmiten. Mesisienet ovat pääasiassa puiden tai karikkeen lahottajia. Mesisieniä käytetään yleisesti ravinnoksi, etenkin niiden lakkeja, mutta niitä suositellaan keitettäväksi, jotta vältyttäisiin mahdollisilta vatsavaivoilta. Mesisieniä ei tule sekoittaa esimerkiksi pörhösuomuhelokkaan, joka ei ole syötävä.


title: Mesisienet

text: Suomesta tunnetaan neljä mesisienilajia:


title: Mesisienet

text: Mesisienten suvun nimikkolaji "Armillaria mellea" tarkoittaa nykyään vain keltamesisientä, joka ei kasva Suomessa, mutta kylläkin esimerkiksi Tanskassa.


title: Protomycena

text: Protomycena on sukupuutton kuollut helttasienisuku, joka kuuluu heimoon Mycenaceae. Sen ainoa laji on Protomycena electra. "Protomycena" löydettiin meripihkaan säilyneenä Dominikaanisesta tasavallasta Hispaniolasta ja se on peräisin varhaiselta mioseenilta. Se on yksi viidestä tunnetusta fossiilisesta helttasienestä, ja toinen dominikaanisesta meripihkasta kuvattu.


title: Lentojarru

text: Lentojarru on lentokoneen osa, joka hidastaa konetta kasvattamalla koneen ilmanvastusta. Lentojarru voi olla siivessä tai rungossa riippuen konetyypistä ja käyttötarkoituksesta.


title: Lentojarru

text:
Siivili-ilmailussa lentojarrua käytetään laskussa tai laskun jälkeen.
Sotilaskoneissa lentojarrulla voi olla käyttöä esimerkiksi syöksypommittajan nopeuden rajoittaminen (ks. Junkers Ju 87 syöksyjarru).


title: Supertramp (albumi)

text: Supertramp on samannimisen yhtyeen vuonna 1970 julkaisema debyyttialbumi. Albumi debytoi Yhdysvalloissa Billboard 200 -listan sijalla 158.


title: Mycenaceae

text: Mycenaceae on helttasienten lahkoon kuuluva sieniheimo, johon kuuluu 10 sukua ja 705 lajia. Se on yksi monista heimoista, jotka erotettiin Tricholomataceae-heimosta fylogeneettisten tutkimusten perusteella. Mycenaceaen jäsenet ovat saprofyyttejä, kosmopoliitteja, ja niitä esiintyy lähes kaikilla ympäristövyöhykkeillä.


title: Kate Wilhelm

text: Kate Wilhelm (8. kesäkuuta 1928 Toledo, Ohio – 8. maaliskuuta 2018 Eugene, Oregon) oli yhdysvaltalainen tieteiskirjailija. Hän voitti kolme Nebula-palkintoa ja Hugon teoksella "Where Late the Sweet Birds Sang".


title: The Fosters

text:
The Fosterson yhdysvaltalainen draamasarja, jonka ovat luoneet Peter Paige ja Bradley Bredeweg. Sen ensi ensi-ilta oli Yhdysvalloissa 3. kesäkuuta 2013 Freeformin (aiemmin ABC Family) televisioverkossa. Se seuraa Foster-perheen elämää, jonka aikuisina ovat lesbot Stef ja Lena, poliisi ja koulupäällikkö, ja lapsina viisi nuorta.
Sarja seuraa poliisin Stef Adams Fosterin sekä hänen vaimonsa Lena Adams Fosterin, vararehtorin, elämää. Brandon on Stefin biologinen poika, ja kaksoset Mariana ja Jesus adoptoitiin ja lapsina, kun heidän äitinsä ei huumeongelmien takia pystynyt lapsistaan huolehtimaan. Callien ja juden he adoptoivat myöhemmin, useiden vastoinkäymisten kautta. Heidän elämäänsä kuuluu myös Stefin ex- mies Mike Foster, joka on myös Brandonin isä.


title: The Fosters

text:
Tapahtumat sijoittuvat San Diegoon, ja Anchor Beach Community Charter- kouluun jota lapset käyvät, ja jossa Lena toimii vararehtorina.
Alun perin sarjan kehittivät Bradley Bredeweg ja Peter Paige, jotka halusivat kirjoittaa draamaa, joka heijastelisi "modernia amerikkalaista perhettä". Kun alun perin harkittiin tarinaa kahdesta homojen isästä, pari alkoi sen sijaan miettiä tarinaa kahdesta naisesta. Hoitojärjestelmän on sanottu innoittaneen Bredewegin lapsiperheen ystävä, joka kamppaili kasvatusjärjestelmässä ennen kuin hänet lopulta hyväksyttiin hänen yläkoulussaan.
Kehitettäessä konseptia, Bredeweg ja Paige alun perin tapasivat joitain vastustusta Hollywoodista, ja Bredeweg kertoi: "Täällä oli joitain ihmisiä ympärillämme, jotkut kaupungin ihmiset, jotka sanoivat, etteivät tule myymään tätä esitystä". Pilottihakemuksen ensimmäisen luonnoksen jälkeen tarina esiteltiin Jennifer Lopezille ystävän kautta, joka työskenteli tuotantotoimistossaan Nuyorican Productions -yrityksessä . Kun Bredeweg kuvaili heidän alkusoittonsa Lopezille, Bredeweg totesi: "Kun tapasimme Jenniferin, hän todella rakastui siihen".


title: Meerwein–Ponndorf–Verley-pelkistys

text: Meerwein–Ponndorf–Verley-pelkistys eli MPV-pelkistys on kemiallinen reaktio, jossa alkoholi pelkistää karbonyyliyhdisteen kuten aldehydin tai ketonin hapettuen itse karbonyyliyhdisteeksi. Reaktio vaatii katalyytikseen alumiinialkoksidin. Reaktio on minetty Hans Meerweinin, Wolfgang Ponndorfin ja Albert Verleyn mukaan, jotka raportoivat reaktion vuosina 1925–1926. Meerwein–Ponndorf–Verley-pelkistyksellä on tärkeitä sovelluksia orgaanisen kemian synteeseissä. Reaktion käänteisreaktiota nimitetään Oppenauer-hapetukseksi.


title: Meerwein–Ponndorf–Verley-pelkistys

text: Meerwein, Ponndorf ja Verley havaitsivat reaktion jokainen itsenäisesti. Meerwein raportoi alumiinietoksidin pelkistävän aldehydejä primäärisiksi alkoholeiksi vuonna 1925. Samana vuonna Verley osoitti, että geranioli pelkistää butyraldehydin butanoliksi alumiinietoksidin läsnä ollessa. Vuonna 1926 Ponndorf raportoi, että myös ketonit voidaan pelkistää käyttämällä pelkistimenä isopropanolia alumiini-isopropoksidin läsnä ollessa. Nykyisinkin käytetyin pelkistin on isopropanoli. Meerwein–Ponndorf–Verley-pelkistys tapahtuu useille aldehydeille ja ketoneille ja se on selektiivinen karbonyyliryhmän suhteen ja monet muut funktionaaliset ryhmät selviytyvät reagoimatta. Meerwein–Ponndorf–Verley-pelkistys on tasapainoreaktio ja reaktiota ajetaan tuotteina kohden poistamalla reaktioseoksesta asetonia tislaamalla.


title: Meerwein–Ponndorf–Verley-pelkistys

text: Meerwein–Ponndorf–Verley-pelkistyksen mekanismin ensimmäisessä vaiheessa alumiinialkoksidi koordinoituu sekä aldehydin tai ketonin karbonyyliryhmään että alkoholin hydroksyyliryhmään. Tämän jälkeen muodostuu rengasmainen siirtymätila. Siirtymätila purkautuu tuotteiksi siten, että alkoholilta siirtyy hydridi-ioni karbonyyliyhdisteen karbonyyliryhmälle. Tällöin alkoholi hapettuu karbonyyliyhdisteeksi ja lähtöaineena oleva karbonyyliryhmä pelkistyy alkoholiksi. Käyttämällä kiraalisia alumiinialkoksideja tai kiraalisia apuaineita voidaan Meerwein–Ponndorf–Verley-pelkistys suorittaa stereoselektiivisesti. Reaktiolla on käyttöä muun muassa luonnonaineiden kokonaissynteeseissä.


title: Krasnaja zvezda

text: Krasnaja zvezda (, ”Punatähti”) on Venäjän puolustusministeriön lehti, joka on perustettu vuoden 1923 päätöksellä Neuvostoliiton puolustuksen kansankomissariaatin julkaisuksi. Ensimmäinen numero ilmestyi 1. tammikuuta 1924.


title: Krasnaja zvezda

text:
Päätoimittajana oli vuosina 1955—1985 kenraalimajuri Nikolai Ivanovitš Makejev.
Elokuusta 1988 päätoimittajana on Nikolai N. Jefimov.


title: Jarmo Liukkonen

text: Jarmo Liukkonen (s. 12. maaliskuuta 1956 Helsinki) on liikuntapedagogiikan professori, liikunnan ja psyykkisen hyvinvoinnin dosentti Jyväskylän yliopiston liikuntatieteellisessä tiedekunnassa, kasvatustieteen dosentti Lapin yliopistossa, tietokirjailija, henkinen valmentaja ja yrittäjä. Liukkonen on toiminut psykologisen valmennuksen asiantuntijana useassa Suomen urheilumaajoukkueessa yli 30 vuoden ajan.


title: Jarmo Liukkonen

text: Kolmannen polven helsinkiläinen Jarmo Liukkonen opiskeli liikunnan opettajaksi 1970-luvulla Jyväskylässä. Psykologiasta hän kiinnostui opintojensa loppuvaiheessa huomattuaan, että oppilaat suhtautuvat yksilöllisesti samoihin liikuntatilanteisiin. Liikuntatieteiden maisteriksi hän valmistui vuonna 1982. Hän toimi liikunnan opettajana kymmenen vuotta pääkaupunkiseudun lukioissa ja yläasteilla. Urheilupsykologiaan hän tutustui Opetusministeriön järjestämissä kansainvälisissä asiantuntijavaihdoissa, joiden aikana hän vieraili muun muassa Neuvostoliiton ja DDR:n urheilun huippututkimuskeskuksissa.


title: Jarmo Liukkonen

text: Liukkosesta tuli urheiluopisto Kisakeskukseen perustetun Psykologisen valmennuskeskuksen johtaja, mutta hän jätti paikan saatuaan Jyväskylän yliopistosta vuonna 1993 kaksivuotisen apurahan väitöskirjan tekoa varten. Hän toimi siellä aluksi tutkijana, sittemmin myös yliassistenttina ja liikuntapsykologian professorin sijaisena, minkä jälkeen hän oli kolmisen vuotta LIKES-työelämäpalvelut OY:n toimitusjohtajana. Hän oli toiminut aiemmin toimitusjohtajana myös Alpha Wave Oy:ssä ja Easy Living Oy:ssä. Liike-elämää enemmän häntä kuitenkin kiinnosti tutkimus, joten hän palasi LIKES:n jälkeen tutkimus- ja opetustehtäviin.


title: Jarmo Liukkonen

text: Lisensiaatintyössään hän tutki nuorisovalmentajien ohjaamia harjoituksia käyttäen viitekehyksenään humanistista psykologiaa. Liikuntatieteen lisensiaatiksi hän valmistui vuonna 1994. Vuonna 1998 hän väitteli liikuntatieteiden tohtoriksi liikuntapsykologiasta. Väitöskirjassaan hän tutki nuorten urheilijoiden viihtymistä ja motivaatioilmastoa harjoituksissa ja kilpailuissa. Liukkosen keskeisimpiä tutkimuskohteita ovat olleet liikuntamotivaatio, sisäinen motivaatio, fyysisen aktiivisuuden edistäminen ja koululiikunta. Hänet nimitettiin Jyväskylän yliopiston liikunnan ja psyykkisen hyvinvoinnin dosentiksi vuonna 2000 ja Lapin yliopiston liikuntakasvatuksen dosentiksi vuonna 2005. Liukkonen on toiminut Jyväskylän liikuntapedagogiikan professorina, ensin määräaikaisena (2007) ja vuodesta 2009 lähtien vakituisessa virassa.


title: Jarmo Liukkonen

text: Liukkonen toimi opetus- ja kulttuuriministeriön rahoittaman Move!-hankkeen johtajana. Vuonna 2013 hanke sai Terveyden ja hyvinvoinnin laitoksen myöntämän kansanterveyspalkinnon. Hankkeen tulokset on otettu osaksi valtakunnallista perusopetuksen liikunnan opetussuunnitelmaa. Myös Liukkosen vetämän tutkimusryhmän käyttämä motivaatioteoria nimeltään itsemääräämisteoria on saanut merkittävän painoarvon uudessa opetussuunnitelmassa.


title: Jarmo Liukkonen

text: Tutkimustyönsä ohella Liukkonen on antanut henkistä valmennusta niin lukuisille urheilijoille, yli kymmenelle suomalaiselle maajoukkueelle (muun muassa mäkihyppyä, nyrkkeilyä ja naisten hiihtoa) kuin yritysjohtajillekin. Hänen valmennettaviinsa on kuulunut muiden muassa Hannu Manninen.


title: Jarmo Liukkonen

text: Liukkonen on toiminut Suomen olympiakomiteassa.


title: Jarmo Liukkonen

text: Liukkonen on tuottanut yli 200 tieteellistä julkaisua ja yli 20 kirjaa.


Jarmo Liukkonen


title: Jarmo Liukkonen

text: Jarmo Liukkosen luottamustehtäviä:


title: Jarmo Liukkonen

text: Liukkonen on naimisissa, ja hänellä on neljä aikuista lasta sekä lastenlapsia. Hän harrastaa muun muassa sienestystä.


title: Hampton Fancher

text: Hampton Lansden Fancher (s. 18. heinäkuuta 1938 Los Angeles, Kalifornia) on yhdysvaltalainen näyttelijä ja käsikirjoittaja. Hänet tunnetaan parhaiten "Blade Runnerin" (1982) ja sen jatko-osan "Blade Runner 2049:n" (2017) käsikirjoittamisesta.


title: Goldbergit

text: Goldbergit ("The Goldbergs") on yhdysvaltalainen tilannekomediasarja, jonka ensimmäinen jakso esitettiin ABC:llä tiistaina 24. syyskuuta 2013. Se perustuu sarjan luojan Adam F. Goldbergin lapsuuteen ja perheeseen 1980-luvulla.


title: Goldbergit

text: Goldbergit asuvat 1980-luvun Pennsylvaniassa. Perheen isä on nimeltään Murray, ja äiti Beverly. Lapsina ovat Barry ja Erica, sekä nuorin lapsi Adam, joka dokumentoi perhe-elämää videokamerallaan. Sarjassa esiintyy myös Beverlyn isä Albert ”Pops”.


title: Iris Kick

text: Iris Kick on rockyhtye Plastic Tearsin single, joka julkaistiin 4. lokakuuta 2017. Se on singlelohkaisu tulevalta "Angels with Attitude" -albumilta.


title: Kangas (Jyväskylä)

text: Kangas on Jyväskylän Tourulan kaupunginosassa sijaitseva 34 hehtaarin laajuinen asuinalue ja yrityskeskittymä. Se sijaitsee Tourujoen itäpuolella noin kilometrin päässä keskustasta, Tourulan asuinalueen pohjoispuolella. Kangas rajautuu Tourujoen, Ailakinkadun, Vapaaherrantien ja Kympinkadun sisäpuolelle.


title: Kangas (Jyväskylä)

text: Alue on aikaisemmin ollut Kankaan paperitehtaan käytössä. Tehtaan toiminta alueella päättyi tammikuussa 2010 ja kaupunki hankki alueen itselleen käyttämällä etuosto-oikeuttaan. Alueen kehittäminen aloitettiin vuonna 2011 asukkaiden osallistumisprojektilla. Yleisen arkkitehtuurikilpailun alueen yleiskaavasta voitti Arkkitehtitoimisto Petri Rouhiainen Oy:n ehdotus "Hjalmarin uni". Alueen osayleiskaava hyväksyttiin marraskuussa 2013.


title: Kangas (Jyväskylä)

text: Kankaan paperitehtaan siipiosasta on muovattu "Luova kampus", jonne vuoden 2016 alussa muutti Petäjävedeltä ammattiopiston Käsi- ja taideteollisuusoppilaitos ja sen jälkeen Humanistisen ammattikorkeakoulun toimintoja. Alueen työpaikkarakentamisessa käytetään sekä vanhoja teollisuusrakennuksia että uudistuotantoa. Landis+Gyr rakennuttaa itselleen noin 6 000 neliön uudisrakennuksen.


title: Kangas (Jyväskylä)

text: Asuinrakennuksiin valmistuu syksyyn 2018 mennessä 360 asuntoa. Niiden lippulaivaksi on noussut 16-kerroksinen "KOAS Tower". Ensimmäinen kokonainen kortteli tulee valmiiksi Piippurantaan vuonna 2018. Alueen ydinosien arvioidaan valmistuvan vuoteen 2025 mennessä.


title: RAND Corporation

text: RAND Corporation on yhdysvaltalainen voittoa tuottamaton tutkimuslaitos ja ajatushautomo, joka perustettiin 1948 tuottamaan analyysejä Yhdysvaltain asevoimille.


title: RAND Corporation

text:
Project RAND perustettiin Douglasin lentokonetehtaan alaisuuteen pian toisen maailmansodan jälkeen 1. lokakuuta 1945.
Projektin taustalla olivat ilmavoimien kenraali H. H. "Hap" Arnold, sotaministerin neuvonantaja MIT:n Edward Bowles, Douglasin johtaja Donald Douglas, Douglasin pääinsinööri Arthur Raymond ja hänen avustajansa Franklin Collbohm.


title: RAND Corporation

text: Collbohm nousi RANDin johtajaksi 1946. Ensimmäinen projektin raportti oli "Preliminary Design of an Experimental World-Circling Spaceship", jossa hahmoteltiin maata kiertävän satelliitin mahdollisuuksia tekniikan osalta, ongelmia ja hintaa, mutta myös sen merkitystä ja mahdollisuuksia ihmistä kantavan laitteen rakentamiseen.


title: RAND Corporation

text: Vuonna 1947 projekti muutti Douglasin tehtaalta omiin toimistotiloihinsa Santa Monicaan. 14. helmikuuta 1948 projekti irrotettiin Douglasista omaksi voittoa tuottamattomaksi järjestökseen. RAND Corporation sai alkurahoituksenaan miljoona dollaria korottomana lainana ja pankkitakauksena Fordin säätiöltä.


title: RAND Corporation

text: RANDin saavutuksiin luetaan osallistuminen Yhdysvaltain avaruusohjelman kehittämiseen, saavutukset tekoälyssä ja monet Internetin luomiseen kehitetyt periaatteet.


title: RAND Corporation

text: Vuoden 2005 raportin mukaan enää noin puolet RANDin tutkimuksesta liittyy kansalliseen turvallisuuteen. Monia muita tutkittavia aiheita ovat perheiden tukeminen, oikeudenkäyttö, työmarkkinat, yritysten johtaminen, kriisinhallinta ja luonnonkatastrofeihin varautuminen, väestö- ja aluepolitiikan tutkimus.


title: RAND Corporation

text: Vuosina 1974–1982 RAND toteutti laajan tutkimuksen nimeltä RAND Health Insurance Experiment (RAND HIE) terveydenhuollon kustannuksista, käytöstä ja tuloksista Yhdysvalloissa. Tutkimusta käytetään edelleen ennustamaan kulujen muuttumista sairausvakuutuksen uudistusten myötä. Tutkimuksen toistaminen on sen laajuuden vuoksi lähes mahdotonta. Nykyrahassa tutkimus tuli maksamaan Yhdysvaltain terveysministeriön maksamana lähes 300 miljoonaa dollaria.


title: Fresh Off the Boat

text: Fresh Off the Boat on yhdysvaltalainen Nahnatchka Khanin luoma tilannekomediasarja, jonka pääosissa ovat Hudson Yang, Randall Park ja Constance Wu. Sarja perustuu Eddie Huangin oikeaan elämään ja siitä kertovaan vuonna 2013 julkaistuun kirjaan "Fresh Off the Boat: A Memoir". Huang toimi sarjan kertojana ensimmäisen kauden ajan.


title: Fresh Off the Boat

text: Sarjan esittäminen alkoi Yhdysvalloissa ABC-kanavalla 4. helmikuuta 2015.


title: Fresh Off the Boat

text: Sarja seuraa taiwanilaisen perheen kulkua, kun he muuttavat Washingtonin Chinatownista Orlandoon, Floridaan ja avaavat cowboy-teemaisen pihviravintolan vuonna 1995. Äiti tuskailee sopeutumisen kanssa, perheen isä jahtaa ”amerikkalaista unelmaa” ja Eddiellä on omat ongelmansa koulunkäyntinsä kanssa.


title: Fresh Off the Boat

text: ABC tilasi sarjalle toisen tuotantokauden toukokuussa 2015 ja kolmannen maaliskuussa 2016. ABC tilasi neljännen tuotantokauden toukokuussa 2017 ja viidennen toukokuussa 2018.


title: Hannu Matilainen

text: Hannu Matilainen (s. 1947, Kemi) on haminalainen keramiikka- ja lasitaiteilija. Hänen puolisonsa on taiteilija Raila Vainonen.


title: Draga Mašin

text: Draga Mašin (, o.s. Lunjevica ("Луњевица"); 1867 – 11. kesäkuuta 1903 Belgrad) oli Serbian kuningas Aleksanteri I:n puoliso. Hänet surmattiin yhdessä miehensä kanssa vuoden 1903 palatsivallankaappauksen yhteydessä.


title: Draga Mašin

text:
Dragan suku Lunjevicat tunnettiin Serbian itsenäisyyskamppailun ja Obrenovićin dynastian tukijoina. Hänen isoisänsä Nikola Lunjevica oli tunnettu patriootti ja hänen isänsä oli valtion virkamies. Isän kuoltua perhe ajautui köyhyyteen, joten Draga nai vuonna 1884 insinöörin ja virkamiehen Svetozar Mašinin, joka kuitenkin kuoli jo seuraavana vuonna. Draga Mašin pääsi vuonna 1889 Serbian kuningatar Natalian hovineidoksi ja tutustui tämän alaikäiseen poikaan Aleksanteriin, josta tuli samana vuonna kuningas, kun hänen isänsä Milan I joutui luopumaan kruunusta. Kuningas Aleksanteri aloitti myöhemmin itseään lähes kymmenen vuotta vanhemman Draga Mašinin kanssa runsaasti paheksuntaa herättäneen suhteen ja päätti lopulta naida tämän. Dragan säätyasemaa ei pidetty kuninkaan puolisolle sopivana ja asiaa pahensi se, että Aleksanteria pidettiin heikkotahtoisena ja perheenjäsentensä ohjailemana hallitsijana. Kuninkaan vastustajat levittivät myös huhuja, joiden mukaan Draga Mašin olisi leskeydyttyään elättänyt itseään rikkaiden miesten kurtisaanina. Piittaamatta sen enempää vanhempiensa kuin serbialaisten yleisen mielipiteen voimakkaasta vastustuksesta Aleksanteri I solmi heinäkuussa 1900 avioliiton Draga Mašinin kanssa. Aleksanterin hallinto muuttui tämän jälkeen entistä itsevaltaisemmaksi ja vihatummaksi, sillä hän alkoi erottaa hovista, hallituksesta ja armeijasta puolisoaan ja avioliittoaan arvostelleita henkilöitä.
Draga ja Aleksanteri eivät saaneet lapsia, mutta kuningatar Draga väitti useasti tulleensa raskaaksi, mikä lisäsi kuningasparin epäsuosiota. Pian alkoi myös levitä huhuja, että Aleksanteri olisi suunnitellut nimeävänsä Dragan epävakaista elämää viettäneen veljen Nikodije Lunjevican kruununperijäkseen. Kaikki tämä myötävaikutti siihen, että joukko Serbian armeijan nuoria upseereita alkoi vuodesta 1901 suunnitella kuninkaan salamurhaa. Yksi murhasalaliiton johtajista oli kuningatar Dragan entinen lanko, eversti Aleksandar Mašin, joka kuului kilpailevan Karađorđevićin dynastian kannattajiin. Salaliittolaiset tunkeutuivat 10.–11. kesäkuuta 1903 välisenä yönä kuninkaalliseen palatsiin ja ampuivat sekä kuningas Aleksanterin että kuningatar Dragan, jotka löydettiin piiloutuneina vaatekomerosta. Heidän silvotut ruumiinsa heitettiin ikkunasta palatsin puutarhaan. Valta siirtyi tämän jälkeen Karađorđevićin suvulle.


title: New Hartford

text: New Hartford on kaupunki New Yorkin osavaltiossa, Yhdysvalloissa. Vuoden 2010 väestölaskennan mukaan asukasluku oli 22 166.


title: New Hartford

text: Yhdysvaltain väestönlaskentatoimiston mukaan New Hartfordin pinta-ala on 66,03 neliökilometriä, josta 65,73 neliökilometriä on maa-aluetta ja 0,31 neliökilometriä (0,39%) on vettä.


title: Lukáš Gavalier

text: Lukas Gavalier (s. 27. joulukuuta 1993) on slovakialainen jääkiekkomaalivahti, joka torjuu Slovakian Extraliigassa pelaavassa HK Popradissa.


title: Mannen

text: Mannen on Norjan tunturi, jonka laki on 1 294 metriä merenpinnan yläpuolella. Se sijaitsee Horgheimissa Romsdalenissa Raumajoen varrella.


title: Mannen

text: Tunturi on epävakaa, ja se voi romahtaa milloin vain. Sitä on seurattu vuodesta 2009. Romahtaessaan se voi saada liikkeelle 100 miljoonan m³ maamassan.


title: Mannen

text: Pienempikin, noin 2–3 miljoonan m³:n, romahdus voi yltää asumuksiin, rautatiehen ja Eurooppatiehen E136. Maamassa voi tukkia Raumajoen ja aiheuttaa tulvan.


title: Kyle of Lochalshin rautatieasema

text: Kyle of Lochalshin rautatieasema () on rautatieasema Kyle of Lochalshin kylässä Ylämaan hallintoalueella, Skotlannissa. Se on Kyle of Lochalshin radan pääteasema.


title: Kyle of Lochalshin rautatieasema

text: Asema avattiin 2. marraskuuta 1897. Sitä käytti 65 706 matkustajaa kaudella 2015–2016.


title: Aidepsos

text: Aidepsos (, ) oli antiikin aikainen kaupunki Euboian saarella Kreikassa. Se sijaitsi Istiaía-Aidipsóksen kunnan alueella nykyisen Loutrá Aidipsoún kaupungin paikalla, noin kolme kilometriä etelään nykyisestä Aidipsóksen kylästä.


title: Aidepsos

text: Aidepsos oli Histiaian kaupungin alaisuudessa ainakin siinä vaiheessa, kun tämä hallitsi koko pohjoista Euboiaa. Aidepsos tunnettiin antiikin aikana erityisesti kuumistä lähteistään ja kylpylöistään. Kreikkalaisessa mytologiassa lähteet yhdistettiin Herakleehen. Varhaisimmat maininnat lähteistä ovat 400- ja 300-luvuilta eaa. Alueella vuonna 427 eaa. tapahtuneen maanjäristyksen kerrotaan kuivattaneen lähteet kolmeksi päiväksi.


title: Aidepsos

text: Aidepsos alettiin tuntea terveyskylpyläkeskuksena hellenistisen kauden lopulla ja roomalaisella kaudella. Vierailta tiedetään kannetun erityinen vero viimeistään 200-luvulla eaa. Muun muassa kihdistä kärsinyt Sulla vietti lomaa paikalla. Kaupunki oli yläluokan ja taiteilijoiden erityisessä suosiossa 100-luvulla jaa. Tuolloin sen mainitsee muun muassa Plutarkhos, joka kutsuu kaupunkiin osaksi sijoittuneissa "Pitopuheissaan" paikkaa ”Hellaan yhteiseksi olohuoneeksi”.


title: Aidepsos

text: Aidepsoksen lähistöltä kaivettiin myös kuparia ja rautaa, ja alueella oli tähän liittynyttä metalliteollisuutta.


title: Aidepsos

text: Aidepsoksen alueella on suoritettu suhteellisen vähän arkeologisia kaivauksia, sillä nykyinen kaupunki sijaitsee raunioiden päällä. Joitakin pienimuotoisia kaivauksia on tehty 1900-luvun alkupuolella.


title: Aidepsos

text: Aidepsoksessa tiedetään olleen suurikokoisia julkisia ja yksityisiä rakennuksia, kuten kylpylöitä, huviloita ja erilaisia majoitustiloja. Vähäisten kaivausten tuottamiin löytöihin lukeutuvat muun muassa yhden roomalaisella kaudella 100- tai 200-luvulla jaa. rakennetun kylpylän rauniot. Se oli ollut käytössä kristilliselle kaudella saakka. Kylpylä sai vetensä alueen kuumista lähteistä. Kaupungin alueelta tehdyt esinelöydöt ovat Chalkídan arkeologisessa museossa.


title: Histiaia

text: Histiaia (, myös "Hestiaia", , ), myöhemmin Oreos (, "Ōreos", lat. "Oreus"), oli antiikin aikainen kaupunki ja kaupunkivaltio ("polis") Euboian saarella Kreikassa.


title: Histiaia

text: Histiaia ja Oreos olivat ilmeisesti kaksi eri paikkaa, jotka muodostivat yhden kaupunkivaltion. Kaupunki sijoitetaan noin 1,5–2 kilometriä nykyisestä Istiaíasta länteen tai lounaaseen. Sijaintipaikaksi esitetään alue, joka ulottuu Istiaían Maria Magdaleenan ("Agía María tis Magdalínis") kirkolta noin kaksi kilometriä länteen Oreoíhin ja Taxiárchikseen päin. Varsinainen Histiaia sijaitsi ilmeisesti hieman sisämaassa olevalla kukkulalla ja sen ympäristössä, Oreos puolestaan merenrannalla olevalla kukkulalla ja sen ympäristössä. Tämä vastaa Liviuksen kuvausta, jonka mukaan kaupungilla oli kaksi akropolista, joista toinen sijaitsi merenrannassa ja toinen oli kaupungin keskellä. Toiseksi tai molemmiksi näistä kukkuloista on ehdotettu muun muassa Kástron kukkulaa nykyisen Oreoín kylän itälaidalla sekä niemeä Oreoín länsipuolella. Strabon mainitsee toisen kukkulan nimeksi Drymos.


title: Histiaia

text: Kaupungin ympäristö oli hedelmällistä tasankoa, jossa virtasi Kallas-joki ja jonka laidalla oli Telethrion-vuori. Kaupungin laajempi ympäristö tunnettiin nimellä "Oria" () ja koko Euboian pohjoisosa nimellä "Histiaiotis" ().


title: Histiaia

text:
Histiaian seutu on ollut asuttu viimeistään varhaiselta helladiselta kaudelta lähtien. Varhaisin maininta kaupungista on Homeroksen "Iliaan" laivaluettelossa, jossa se esiintyy yhtenä euboialaisista kaupungeista, joka lähetti laivoja Troijan sotaan. Homeros kuvaa alueen ”rypäletarhaiseksi”. Varhaisten asukkaiden sanotaan olleen abantteja. Varhaisella rautakaudella alueen asuttivat aiolialaiset perrhaibialaiset ja ellopialaiset. Toisaalta joskus Histiaian sanottiin olleen joonialaisten, Attikan Hestiaian demoksen asukkaiden perustama siirtokunta.
Antiikin aikana Histiaia oli pohjoisen Euboian merkittävin kaupunki. Se hallitsi laajaa hedelmällistä tasankoa sekä Pohjoiselle Euboianlahdelle johtanutta salmea. Persialaissodissa Persia valloitti alueen lyhyeksi ajaksi Artemisionin taistelun jälkeen vuonna 480 eaa. Sodan jälkeen kaupunki kuului Ateenan johtamaan Deloksen meriliittoon. Histiaia kapinoi Ateenaa vastaan muiden euboialaisten kaupunkien tavoin vuonna 446 eaa., mutta Ateena kukisti kapinan. Histiaiassa tämä tapahtui muita kaupunkeja ankarammin, sillä Perikles ajoi alkuperäisen väestön maanpakoon ja asutti kaupungin uudestaan – ateenalaisella. Tämän jälkeen koko kaupunki tunnettiin pääasiassa Oreoksen nimellä, mikä voi johtua siitä, että ateenalaiset asettuivat nimenomaan Oreokseen. Alkuperäinen väestö siirtyi Makedoniaan.


title: Histiaia

text: Vuonna 411 eaa., kun euboialaiset kaupungit kapinoivat toisen kerran Ateena vastaan, Histiaia/Oreos oli ainoa saaren kaupungeista, joka pysyi uskollisena Ateenalle. Peloponnesolaissodan jälkeen vuodesta 404 eaa. kaupunki oli aluksi Spartan vallan alla. Alkuperäisen väestön oletetaan palanneen kaupunkiin, kun taas ateenalaiset karkotettiin. Vuodesta 376/375 eaa. kaupunki oli kuitenkin osa toista Ateenan liittoa ja vuodesta 340 eaa. osa uudelleen perustettua Euboian liittoa. 300-luvun eaa. lopulta se oli ensin usein Makedonian puolella ja sittemmin sen vallan alla. Rooman ja Pergamonin liittokunta hyökkäsi kaupunkiin vuonna 208 eaa. ja valtasi sen vuonna 199 eaa.


title: Histiaia

text: Seudulla vaikuttaa olleen jonkinlaista asutusta roomalaisella ja bysanttilaisella kaudella. Plinius vanhemman mukaan Oreoksen kaupunkia ei kuitenkaan ollut enää olemassa hänen aikanaan. Ptolemaioksella kaupunki esiintyy nimimuodossa "Soreos".


title: Histiaia

text: Kaupungista on säilynyt nykyaikaan vain vähän, ja sen alueella on myös suoritettu vain pienimuotoisia arkeologisia kaivauksia. Kástron kukkulalla on joitakin linnoitteiden jäänteitä. Ne ovat osaksi peräisin myöhemmiltä ajoilta, mutta niissä on käytetty klassisen kauden rakennusten kiviä. Myös Oreoín lahden länsipäässä on muurien jäänteitä. Rannalla puolestaan on antiikin aikaisen sataman jäänteitä. Varhaisemman helladisen kauden löytöihin lukeutuu muun muassa keramiikkaa, rakennuksen muuria ja hauta. Bysanttilaiselta ajalta paikalta on löydetty kirkon perustukset.


title: Apollon Dafneforoksen temppeli

text: Apollon Dafneforoksen temppeli oli antiikin aikainen Apollonille omistettu temppeli Eretrian kaupungissa Euboian saarella Kreikassa. Se oli kaupungin tärkein pyhäkkö ja siitä on tunnistettu useita rakennusvaiheita 700–500-luvuilta eaa. Temppelin rauniot sijaitsevat nykyisen Erétrian kaupungin pohjoisosassa Apóllonos Dafnifórou -kadulla.


title: Apollon Dafneforoksen temppeli

text:
Apollon Dafneforoksen temppeli oli omistettu nimensä mukaisesti ”Laakeria kantavalle Apollonille”. "Homeerinen hymni Apollonille" kertoo, että Apollon asettui Lelantoksen tasangolle etsiessään paikkaa oraakkelilleen. Paikalla oli pyhäkkö tai temppeli neljässä rakennusvaiheessa, joista kaksi ensimmäistä ajoittuvat 700-luvulle eaa., kolmas 600-luvulle eaa. ja neljäs 500-luvulle eaa.
Geometrisella kaudella 700-luvulla eaa. paikalla oli apsis-päätyinen talo, joka on mahdollisesti sekin ollut kulttikäytössä, sekä hieman myöhemmin rakennettu samoin apsis-päätyinen hekatompedon- eli sata jalkaa pitkä temppeli. Ne purettiin 700-luvun eaa. loppupuolella. Varhaisella arkaaisella kaudella noin 670–650 eaa. paikalle rakennettiin uusi hekatompedon-temppeli. Viimeinen vaihe, joka oli doorilaista tyyliä edustanut temppeli, rakennettiin arkaaisen kauden loppupuolella noin 530–520 eaa.


title: Apollon Dafneforoksen temppeli

text: Viimeksi mainitun temppelin oletetaan tuhoutuneen persialaisten hyökkäyksessä persialaissotien ensimmäisen vaiheen aikana vuonna 490 eaa. Temppeli oli tuolloin mahdollisesti vielä keskeneräinen. Temppeli saatettiin kunnostaa kokonaan tai ainakin osittain, sillä paikka säilyi kulttikäytössä ainakin 300–200-luvuille eaa. saakka. Roomalaisella kaudella suuri osa temppelin rakennuskivistä käytettiin uudelleen.


title: Apollon Dafneforoksen temppeli

text: Temppelin alueen arkeologiset kaivaukset suoritettiin Konstantínos Kourouniótiksen johdolla vuosina 1899–1910. Kaivauksia ja tutkimuksia on jatkettu myöhemmin.


title: Apollon Dafneforoksen temppeli

text:
Temppeli sijaitsi Eretrian agoran pohjoispuolella. Paikalla on perustusten jäänteitä kaikista temppelin rakennusvaiheista. Viimeisen vaiheen temppelistä on säilynyt sen perustusten lisäksi lähinnä muutama pylväsrumpu sekä kapiteelien ja veistoskoristeluiden osia.
Geometrisen kauden rakennukset


title: Apollon Dafneforoksen temppeli

text: Alueen varhaisin rakennus oli geometrisella kaudella rakennettu majan tapainen talo, jossa oli apsis-pääty. Sen pituus oli noin 9,5 metriä ja leveys noin 6,5 metriä. Rakennus avautui etelään päin, ja siinä oli porttiikki ja naos eli cella. Siihen ei kuulunut alttaria, joten ei ole varmaa, oliko se pyhäkkökäytössä.


title: Apollon Dafneforoksen temppeli

text: Geometrisen kauden temppeli rakennettiin edellisen itäpuolelle. Se oli hekatompedon-temppeli eli sen pituus oli noin sata jalkaa eli noin 34,5 metriä ja leveys noin 7–8 metriä. Myös siinä oli apsis-pääty. Temppelin kaakkoispuolella oli alttari. Temppelin läheltä on löydetty pieni pronssivalimo, jossa on tehty votiivilahjoiksi tarkoitettuja pienoisfiguriineja.


title: Apollon Dafneforoksen temppeli

text: Varhaisen arkaaisen kauden temppeli


title: Apollon Dafneforoksen temppeli

text: Varhaisen arkaaisen kauden temppeli edusti joonialaista tyyliä. Se oli peripteraalitemppeli, jossa oli 6 x 19 puista pylvästä, ja sen pituus oli noin 40,1 metriä ja leveys noin 11,7 metriä. Temppelin keskiössä oli pitkä ja kapea naos eli cella, joka oli tehty hekatompedon-temppeliksi eli sen pituus oli noin sata jalkaa eli noin 34 metriä. Naoksen leveys oli noin 20 jalkaa eli noin 7 metriä. Temppelissä ei ollut pronaosta eikä opisthodomosta. Temppeli oli rakennettu poikkeuksellisesti luoteis-kaakkoissuunnassa tyypillisen itä-länsisuunnan sijasta.


title: Apollon Dafneforoksen temppeli

text: Myöhäisen arkaaisen kauden temppeli


title: Apollon Dafneforoksen temppeli

text: Myöhäisen arkaaisen kauden temppeli edusti doorilaista tyyliä. Se oli peripteraalitemppeli, jossa oli 6 x 14 pylvästä, ja sen pituus oli noin 47,8 metriä ja leveys noin 20,6 metriä. Temppelissä oli naos sekä pronaos ja opisthodomos, joiden kummankin edessä oli kaksi pylvästä ("distylos in antis"). Naoksen sisällä oli kaksi kahdeksan pylvään riviä, jotka jakoivat sen kolmeen laivaan. Temppeli oli rakennettu poros-kivestä ja marmorista. Sen arkkitehtuurin ratkaisut muistuttivat monin tavoin sen joonialaista edeltäjää.


title: Apollon Dafneforoksen temppeli

text: Temppelin länsipään päätykolmiokoristelu esitti amatsonomakhiaa. Sen oli mahdollisesti veistänyt Antenor. Veistosryhmän keskiössä oli Athene, josta on säilynyt torson yläosaa. Paremmin on säilynyt osa, joka esittää Theseusta sieppaamassa amatsoni Antiopea, mikä kuvaa Eretrian läheisiä yhteyksiä Ateenaan. Nämä osat oli haudattu tarkoituksella persialaisten aiheuttaman tuhon jälkeen, ja ne ovat nykyisin Erétrian arkeologisessa museossa.